EXPRES VESTI - Skupština grada o spomen-obeležju dr Zoranu Đinđiću\nSkupština grada o spomen-obeležju dr Zoranu Đinđiću\tTanjug\t08 | 06 | 2016\tBEOGRAD - Skupština grada Beograda započela je danas sednicu na čijem dnevnom redu je i podizanje spomen obeležja ubijenom premijeru dr Zoranu Đinđiću i formiranje odbora koji bi to trebalo da sprovede.\nGradsko veće Grada Beograda, naime, uputilo je po hitnom postupku odbornicima gradskog parlamenta predlog da se formira takav odbor, a njegov bi zadatak bio da preduzme sve neophodne radnje na sprovođenju odluke o podizanju spomen-obeležja, od pronalaženja lokacije do realizacije poslova oko raspisivanja i sprovođenja konkursa.\nNa čelu odbora biće dekan Fakulteta političkih nauka Dragan Simić, a spomen-obeležje koje sačinjavaju spomenik i postament podiže se sredstvima iz budžeta grada Beograda.\nOsim Simića, među članovima Odbora su i gradski menadžer Goran Vesić, Svetomir Arsić Basara, akademik, Dušan Kovačević, dramski pisac…\nOdbornici će, osim toga, razmatrati i predloge rešenja da na Novom Beogradu dve ulice ponesu imena Maršala Tolbuhina i Generala Ždanova, kao i o predlog da Konfučije dobije spomenik u prestonici. Pred odbornicima je i predlog da Novi Beograd dobije Trg prijateljstva Srbije i Kine i Konfučijevu ulicu, Voždovac Bulevar patrijarha Germana, a Čukarica Ulicu Endija Vorhola.\nNa dnevnom redu je predlog o podizanju spomenika Žambilu Žambajevu, kazahstanskom nacionalnom pesniku.\nOdbornici razmatraju i nekoliko planova detaljne regulacije, dopune programa obnove objekata javne namene u Beogradu, kao i dopune odluke o mreži osnovnih škola u glavnom gradu.\nTakođe, razmatra se promena osnivačkih akata javnih preduzeća čiji je osnivač grad, program sprovođenja mera tehničke zaštite objekata i prostornih kulturno-istorijskih celina u gradu, utvrđenih za kulturna dobra, kao stanje bezbednosti saobraćaja u gradu.\nOdbornici po skraćenom postupku razmatraju rešenja o razrešenju i imenovanju direktora i v.d. direktora, članova upravnih i nadzornih odbora u jednom broju preduzeća i ustanova čiji je osnivač grad, predloge o razrešenju i imenovanju školskih odbora, kao i razrešenje i imenovanje člana Gradske izborne komisije.\nBožović: DS će podržati podizanje spomenika Đinđiću\nŠef odborničke grupe DS Balša Božović izjavio je danas da će ta partija podržati podizanje spomenika ubijenom premijeru dr Zoranu Đinđić u Beogradu, kao i da će prisustvovati njegovom otvaranju.\nBožović je novinarima, uoči sednice Skupštine grada, rekao da se s druge strane DS ne slaže sa motivima vlasti zbog kojih to čini.\n"Režim Aleksandra Vučića nastavlja posao koji je započela DS 25. juna 2013, ali iz potpuno drugih motiva. Motiv za nastavak podizanja spomenika Zoranu Đinđcihu je isključivo 'pranje biografije' Aleksandra Vučića i njegovog okruženja. To ostavlja gorak ukus u ustima svima onima koji su mislili da Zoran treba da dobije spomenik zbog toga što je uradio za Srbiju i sistema vrednosti za koji se borio i na kraju dao svoj život", rekao je Božović.\n"Ono što je za nas važno jeste da Zoran Đinđić dobije spomenik u Beogradu i da se nikada više ne ponovi da se bojkotuju bulevari Zorana Đinđciha, da se prelepljuju bulevarima Ratka Mladića", dodao je on.\nBožović je rekao da će DS pozvati građane da otkriju taj spomenik i da to nikako ne dozvole onima koji su "Zorana blatili dok je bio živ, a proganjali i nakon njegove smrti". Podeli vest sa prijateljima:\n« Mirna noć u Beogradu\tBeograd danas slavi Spasovdan »


po recepturi dr Ane Gifing\nProizvod je bez dodatog šećera, pogodan je i za dijabetičare. Proizvod ne sadrži sirovine životinjskog porekla zbog čega je pogodan za ishranu vegana i vegetarijanaca, a mogu da ga konzumiraju i deca. Ovas, ovsene mekinje, lan i susam bogat su izvor vlakana zbog čega doprinose boljem regulisanju probave (jedna kaša osigurava čak 36% dnevnih potreba za vlaknima). Granulirani ekstrakt korena cikorije obiluje inulinom – prebiotikom koji pomaže u održavanju zdrave crevne mikroflore. Kaša je idealan izbor za sve koji ne stignu da pripremaju doručak (gotova je za samo 2 minuta) ili traže zamenu za hleb.\nPreporučeno vreme konzumiranja:\nKaša slatkog ukusa po jedinstvenoj recepturi dr Ane Gifing obogaćena omega-3 masnim kiselinama i vlaknima. Preporuka je da se priprema sa vodom, a mogu da ga konzumiraju i deca\nBrz, zdrav i ukusan međuobrok koji podmiruje čak 35% dnevnih potreba za vlaknima. Proizvod sadrži chia semenke koje su posebno bogate polinezasićenim omega-3 masnim kiselinama. Sladak ukus kaše dolazi od šećera fruktoze zbog čega je odličan izvor energije. Ako Vam fali dodatan izvor energije između obroka ili pre ili posle treninga, ovo je odličan izbor za Vas!\nKaša u sebi objedinjuje đumbir, kurkumu i ječmenu travu za koje je poznato da imaju antioksidativna i protivupalna dejstva. Proizvod nema dodatog šećera kao ni sirovine životinjskog porekla zbog čega je pogodan za dijabetičare, vegane, vegetarijance i u vreme posta. Samo jedna kaša osigurava čak 38% dnevnih potreba za vlaknima, pored čega sadrži I omega-3 masne kiselineiz chia semenki. Ako želite da očistite svoj organizam od štetnih materija, ovo je odličan izbor za Vas!\nZamena za obrok (brzi obrok)\nMALOPRODAJE u kojima se mogu nabaviti proizvodi dr Gifing


Veliki odlazak radnika naterao poslodavce da povećaju plate | Mačva zdravog razuma\nNaslovna Društvo Veliki odlazak radnika naterao poslodavce da povećaju plate\n“Na tržištu rada u drugom tromesečju situacija je dobra, s obzirom da je nezaposlenost došla na nivo iz drugog tromesečja 2019. godine”, ocenio je Milojko Arsić, profesor na Ekonomskom fakultetu u Beogradu, na predstavljanju Kvartalnog monitora.\nStopa nezaposlenosti je iznosila 11,1 odsto što je rast u odnosu na isti kvartal prošle godine, ali prema Arsićevim rečima, tada je veliki broj ljudi otišao u neaktivnost zbog vanrednog stanja i stopa nezaposlenosti nije bila pravi pokazatelj stanja na tržištu rada.\nRegistrovana zaposlenost je povećana za 3,3 odsto, a u privatnom sektoru 4,9 odsto, dok je u javnom sktoru svega 0,5 odsto. Arsić ocenjuje da ovo predstavlja popravljanje strukture zaposlenosti, kao i pad neformalne nezaposlenosti na 12 odsto u odnosu na 20 odsto pre nekoliko godina.\n“Na ovo utiče s jedne strane rast tražnje za radnicima zbog rasta privrede, ali još više velika emigracija radno sposobnih ljudi. To tera poslodavce da povećavaju plate i nude bolje uslove poslovanja. Zato su zarade na međugodišnjem nivou povećane za 6,6, odsto, a zbog fiksnog kursa, u evrima su plate povećane za 10 odsto”, rekao je Arsić dodajući da su u privatnom sektoru plate povećane 7,7 odsto, dok su u javnom sektoru porasle za 4,5 procenta.\nPrethodni tekstPreminuo glumac Nenad Nenadović\nSledeći tekstCeo zapadni Balkan van EU „zelene liste“ za putovanja\nPijani ljubavnici mučili Ljubomira iz Sremske Mitrovice, ubodi nožem bili kobni


Bebe se rađaju i iz zamrznutih embrija - Dani 1061 - 02.11.2018.\nzdravlje i tehnika\nJovana Markovski, molekularni biolog\nBebe se rađaju i iz zamrznutih embrija\nKoliko će se embriona zamrznuti, određuje broj onih koji su preostali iz postupka vantjelesne oplodnje. Svaki par dobije različit broj oplođenih ćelija, koje se zatim razviju u embrione, pojašnjava Jovana Markovski. U Bosni i Hercegovini još smo daleko i od prava svih porodica da im država plati bestjelesnu oplodnju\nJovana Markovski, diplomirani biolog, molekularni biolog-master na poziciji junior embriologa u Specijalnoj ginekološkoj bolnici Genesis u Novom Sadu, za magazin Dani govori o značaju metode zamrzavanja polnih ćelija, poznatije kao krioprezervacija, te na koji način ta metoda može olakšati put do djeteta.\nDANI: Kako zamrzavanje polnih ćelija i embriona olakšava put do potomstva?\nMARKOVSKI: Parovi u Srbiji od 15. juna ove godine mogu o trošku države da sačuvaju svoje embrione metodama zamrzavanja, odnosno krioprezervacije, što će pojednostaviti svaki naredni postupak vantelesne oplodnje, te omogućiti da istom metodom pokušaju da dobiju i drugo dete. Parovi o trošku Republičkog fonda za zdravstveno osiguranje Srbije moći će da zamrznu šest embriona i čuvat će se na period od pet godina. Na teret redovnog zdravstvenog osiguranja biće omogućeno i zamrzavanje jajnih ćelija i spermatozoida.\nPored supružnika, vanbračnih partnera, novim Zakonom o biomedicinski potpomognutoj oplodnji pravo na zamrzavanje imat će i same žene, odnosno muškarci koji su upotrebu svojih polnih ćelija odložili zbog postojanja mogućnosti smanjenja ili gubitka reproduktivne funkcije, kao i maloletna lica. Srbija dobija i nacionalnu banku polnih ćelija i embriona.


Visoka predstavnica EU Federika Mogerini je danas u Luksemburgu izjavila da bi izostanak odluke za datum pregovora sa Severnom Makedonijom i Albanijom imao loše posledice za bezbednost i saradnju u regionu, kao i za proces približavanja Zapadnog Balkana Uniji.\nFederika Mogerini je to izjavila posle prvog dana zasedanja šefova diplomatija EU i podvukla da Evropska komisija smatra da su Skoplje i Tirana spremni za početak pregovora i upozorila da bi, u suprotnom, to nepovoljno uticalo na gradjanina regiona ;opredeljenog za pridruživanje Uniji.\nVisoka predstavnica EU je navela da je u Globalnoj strategiji za budući razvoj EU, o kojoj su raspravljali ministri inostranih poslova, "jasno rečeno da Unija raspolaže jedinstvenim orudjem za zemlje Zapadnog Balkana, što je povezano s činjenicom da su te zemlje unutar medja Evrope, nijedna nije izvan spoljnih granica Evropske unije".\n"Interes je nas u Evropskoj uniji", kako je istakla Federika Mogerini, "da se zemlje Zapadnog Balkana uključe u Uniju".\n"I ja smatram da to jeste proširivanje", napomenula je ona, "štaviše mislim da je i reč o ponovnom ujedinjavanju evropskog kontinenta, tako da, ako to ne učinimo, odričemo se orudja za mir i stabilnost, zajedničko upravljanje spoljnim granicama, ekonomski razvitak".\nMinistri EU sutra treba da odluče o tom pitanju, a izvori zasedanja su stavili do znanja da bi odluka o davanju datuma pregovora Skoplju trebalo da bude odložena za jesen, dok za Albaniju zbog političke nestabilnosti i problema s organizovanim kriminalom većina članica EU nije spremna da to odobri.\nKviz: Marija i Oliver, Davos, Koronavirus, botovi...


IZBILI NA ČELO CRNE LISTE: U Češkoj dnevno skoro 10.000 zaraženih virusom korona! | Novosti.RS\nU ČEŠKOJ je za dan zaražena još 9.721 osoba virusom korona, preminula su 24 pacijenta sa kovid-19 i broj preminulih u zemlji od 10,7 miliona stanovnika porastao je na 1.230 od početka pandemije, objavilo je noćas češko Ministarstvo zdravlja.\nOd početka epidemije u martu u Češkoj se virusom korona zarazilo 149.010 ljudi, od toga se dve petine oporavilo, dok je trenutno aktivnih 84.340 slučajeva od kojih je 2.920 sa izraženijim simptomima trenutno u bolnicama, a 543 pacijenta su u teškom stanju koje iziskuje intenzivnu negu, respirator ili vantelesni krvotok.\nI prema najpovoljnijem modelu predviđanja toka epidemije češkog Instituta za statistike u zdravstvu da se R broj - onih koje zarazi jedan zaraženi, svede sa sadašnjih 1,5 na 1,1 i manje od 10.000 zaraženih dnevno, kapaciteti čeških bolnica u kojima je do sada bilo izdvojeno 4.800 ležajeva za kovid-19 pacijente već krajem oktobra neće biti dovoljni.\nCrni scenario tog epidemiološkog modela predviđa čak 22.000 novozaraženih dnevno i u proseku oko 130 mrtvih svakog dana.\nNAJVEĆI DNEVNI BROJ OD POČETKA AVGUSTA: U SAD skoro 60.000 novih slučajeva u jednom danu\nU Pragu i u Brnu vojska počinje da razmešta poljske bolnice u halama sajmišta a ministar zdravlja Roman Primula dogovorio se sa direktorima čeških bolnica da počnu da smanjuju operacije i preglede koji nisu akutno nužni kako bi se obezbedilo još oko 5.000 ležajeva za hospitalizovane sa kovid-19.\nProblem po ocenama stručnjaka neće biti u broju samih ležajeva nego u medicinskom osoblju, tako da su pozvani, kao i proletos kada su se dobrovoljno javljali sami studenti medicine da pomognu u bolnicama.\nPremijer Andrej Babiš nezvanično je već zatražio pomoć Nemačke ukoliko Češka ne bude u stanju da pruža potrebnu negu u svojim bolnicama i pomoć sa svojim rezervnim kapacitetima ponudile su Bavarska koja je spremna da primi neke od pacijenata u teškom stanju i Saksonija, potvrdio je sinoć šef češke diplomatije Tomaš Petšiček.\nČeška je trenutno najgora u Evropi sa 660 novozaraženih virusom korona na 100.000 stanovnika u poslednjih 14 dana a za njom slede Belgija sa 515 i Holandija sa 435 slučajeva, dok Nemačka ima po tom preračunu oko 60 zaraženih preračunato na broj stanovnika.\nČeška je prema novim podacima Evropskog centra za prevenciju i kontrolu bolesti izbila na čelo crne liste i po priraštaju žrtava kovid-19 na 100.000 stanovnika u poslednjih 14 dana sa 4,9 preminula.\nkorona virus virus korona korona virus u svetu broj zaraženih virusom korona korona virus u Evropi Češka Roman Primula\nU SAD je u četvrtak registrovano skoro 60.000 novih slučajeva korona virusa, što je najveći dnevni broj novozaraženih od početka avgusta.


Ukupan gubitak aerodroma Hitrou 4,7 mlrd $ od početka korone - Glas Srpske\nTanjug 26.10.2021 14:49\nLONDON - Londonski aerodrom Hitrou ne očekuje da će se vazdušni saobraćaj potpuno oporaviti pre 2026. godine, budući da je broj putnika koji putuju preko najveće britanske vazdušne luke i dalje daleko ispod nivoa pre pandemije uprkos izvjesnom porastu u poslednja tri mjeseca.\nBroj opsluženih putnika na Hitrou aerodromu je u trećem tromesečju iznosio 28 posto od nivoa pre pandemije, dok je kargo prevoz dostigao 90 procenata.\nKumulativni gubitak kompanije, od početka kovid pandemije, iznosi 3,4 milijarde funti (4,68 milijardi dolara). Hitrou, preko kojeg se obavlja veliki broj dugolinijskih lijetova i koji je lani izgubio krunu najprometnijeg evropskog vazduhoplovnog čvorišta od pariskog aerodroma Šarl de Gol, pokušao je da ublaži uticaj pandemije na poslovanje podizanjem naknade za avio-kompanije i putnike, i zahtjevajući od vlade da ukine pravila o testiranju za vakcinisane putnike.\nProšle nedjelje, britanski regulator za vazdušni saobraćaj je saopštio da neće dozvoliti da Hitrou podigne putničke takse onoliko koliko je želio, a i avio-kompanije su protiv predloženog iznosa povećanja naknada.\nLondonski aerodrom, u vlasništvu španskog Ferovijala, katarske Uprave za investicije i korporacije Čajna Investment, objavio je, između ostalog, da su njegovi akcionari ostvarili negativan prinos, u realnom iznosu, u poslednjih 15 godina.


U organizaciji Udruženja Prijedorčanki “Izvor” i Centra za mlade “Kvart” u Prijedoru je obilježen 30. avgust, Međunarodni dan nestalih.\nStotinjak prisutnih Prijedorčana, porodica nestalih sa područja grada prošetali su danas šetališnom zonom kroz glavnu ulicu u crnim majicama, noseći u rukama crne balone, a na njima se nalazila poruka “Gdje je?”.\nPotom su na stilizovanoj silueti od stiropora ostavljali poruke kojima traže da se ubrza traženje nestalih.\nPrema riječima Seide Karabašić, predsjednice “Izvora”, Međunarodni dan nestalih osoba je prilika da se još jednom ukaže na neprihvatljivu činjenicu da više od dvije decenije nakon rata još uvijek postoje žrtve kojima ni kosti nisu pronađene.\n-Tragamo za kostima više od 600 Prijedorčana ubijenih u ratu a njihova imena pročitana su danas na trgu. Od naših sugrađana očekujemo da nam pomognu jer smo izgubili svaku nadu u nadležne institucije. Sve nas ubija ova neizvjesnost i ne dozvoljava nam da počnemo novi život, da živimo normalno svi zajedno u Prijedoru – dodala je Karabašićeva.\nMeđunarodni dan nestalih prilika je za iskazivanje solidarnosti i saosjećanja sa hiljadama onih koji još uvijek traže svoje članove porodice, ali i poziv onima koji imaju bilo kakva saznanja o sudbini bar jedne nestale osobe, da barem jednoj porodici omoguće mir i spokoj.


Na osnovu Ugovora o ispitivanju vazduha – aerosedimenta i teških metala na podučju opštine Kikinda br. 01- 137/05 od 29. 03. 2006. godine, tokom FEBRUARA 2007. godine izvršena su merenja aerozagađenja na 7 mernih mesta na području opštine Kikinda i to:\nU toku meseca februara na dva merna mesta, ZZZZ i Mikronaselje u periodu od po 7 dana su merene i koncentracije ukupnih suspendovanih čestica. U dva od sedam dana su na oba merna mesta u ukupnim suspendovanim česticama određivani i teški metali i to na mernom mestu ZZZZ: cink, kadmijum, olovo, živa i mangan, a na mernom mestu Mikronaselje: cink, kadmijum, olovo, živa i aluminijum.\nProsečne mesečne kao i maksimalne koncentracije kiselih oksida i azotdioksida su u granicama propisanim pomenutim Pravilnikom na sva četiri merena merna mesta. Prosečna mesečna koncentracija prizemnog ozona od 23,8 µg/m3 (GVI je 85 µg/m3) je takođe u normalnim granicama, kao i dnevne koncentracije.\nKoncentracija ukupnih suspendovanih čestica je pet od sedam dana merenja na mernom mestu ZZZZ bila iznad GVI od 120 µg/m3, a kretala se od 46 do 185 µg/m3.. Na mernom mestu Mikronaselje takođe je došlo do prekoračenja gornjih graničnih vrednosti koncentracije (GVI je 120 µg/m3) ukupnih suspendovanih čestica u svih 7 dana ili u toku 100% ispitivanog perioda. Vrednosti koncentracija ukupnih suspendovanih čestica su se kretale od 174 do 525 µg/m3.\nKoncentracije žive su u suspendovanim česticama bile u granicama propisanim Pravilnikom. Isto se može reći i za koncentracije kadmijuma i olova. Koncentracija aluminijuma je tokom ovog meseca bila izuzetno visoka- najviša od kada se vrši merenje na mernom mestu Mikronaselju i iznosila je 43,7 odnosno 100,2 µg/m3. Koncentracija cinka je takođe bila visoka, odnosno izmerena je najviša koncentracija cinka od kada se vrši merenje na oba merna mesta i iznosila je od 60,4 do 148,2 µg/m3. (Pravilnik ne propisuje GVI za cink niti za aluminijum). Na mernom mestu ZZZZ koncentracija mangana u suspenovanim česticama bila je ispod GVI.\nDakle, možemo konstatovati da su u visokom procentu povišene vrednosti koncentracija ukupnih suspendovanih čestica na oba merna mesta: ZZZZ i Mikronaselje, te da su koncentracije aluminijuma i cinka iz suspendovanih čestica u vazduhu izuzetno visoke. Koncentracije kadmijuma, olova, žive i mangana u suspendovanim česticama su bile daleko ispod GVI.\nDalje, možemo konstatovati da nisu povišene vrednosti ukupnih taložnih materija ni na jednom mernom mestu u aerosedimentu, kao ni vrednosti koncentracija teških metala u taložnim matarijama. Osnovne zagađujuće materije - kiseli oksidi, čađ, azot-dioksid kao ni ozon, tokom proteklog meseca, takođe nisu bile povišene.


Lečenje pacijenata u vreme pandemije - Radio Goraždevac\nLečenje pacijenata u vreme pandemije\nU BIRN-ovoj debati koja je emitovana sinoć, zdravstveni radnici, javni zvaničnici i članovi civilnog društva razgovarali su o tome kako zdravstveni sistem na Kosovu nastavlja da pruža usluge tokom krize sa koronavirusom.\nPandemija KOVIDA-19 suočila je kosovski sistem javne zdravstvene zaštite sa brojnim izazovima. Pored toga što su, u navratima, bili preopterećeni brojem pacijenata sa KOVIDOM, kosovske bolnice i centri za porodičnu medicinu takođe su morali da nastave da pružaju standardne usluge.\nZdravstvene ustanove često su morale biti dovitljive. BIRN-ova reportaža iz emisije emitovane sinoć, kao deo debate o zdravstvenim uslugama tokom pandemije, otkrila je kako je regionalna bolnica u Gnjilanu ublažila pritisak na svoja preopterećena odeljenja, uvođenjem mobilnih timova zdravstvenih radnika.\nOd jula prošle godine, ovi mobilni timovi pružili su medicinsku pomoć́ broju od preko 10,000 pacijenata u regionu Gnjilana u njihovim domovima.\nUkšin Ismajlji, vršilac dužnosti direktora bolnice, rekao je da je uprkos izazovima u organizovanju mobilnih timova, uključujući i razmeštaj nekih članova ionako rastegnute radne snage, bolnica u Gnjilanu bila u stanju da nastavi da pruža usluge hitne zdravstvene zaštite, duž trajanja krize.\nIsmajlji je posebno istakao porodilište za koje je rekao da je uvek bilo u stanju da pruži osnovne usluge, uključujući hitne operacije. On je dodao da inicijativa nije zahtevala značajan nivo ulaganja, pošto je trebalo pokriti samo troškove prevoza, a takođe su smanjeni troškovi i samih pacijenata, koji su trebali medicinske usluge.\nGostujući sa Ismajljijem u BIRN-ovoj debati, novinarka Ljeonora Aljiu naglasila je važnost snižavanja troškova zdravstvene zaštite na Kosovu, posebno dok je pandemija još uvek u jeku.\n„Oko 30 procenata stanovništva je nezaposleno, građani nemaju uvek pristup javnim zdravstvenim ustanovama a nemaju novca da koriste privatne ustanove“, rekla je Aljiu.\nOna se osvrnula na cenu koštanja D-dimera, ključnog pokazatelja da li pacijent sa KOVIDOM-19 ulazi u opasnu fazu bolesti. Test košta 70 evra, što bi, kako kaže Aljiju „pojelo“ pozamašan deo osnovne mesečne penzije. „Kako onda možete da kupite druge lekove?“ upitala je retorički.\nŠef Odeljenja za zdravstvo u Opštini Priština, Bujar Gaši, takođe je pozdravio inicijativu u Gnjilanu. Međutim, rekao je da bi bilo nemoguće primeniti istu uslugu u centrima za porodičnu medicinu u Prištini kojima upravlja Opština, usled velike populacije prestonice i nedostatka kapaciteta.\nGaši je naglasio da su centri za porodičnu medicinu u Prištini nastavili da pružaju zdravstvene usluge tokom krize, ali je otkrio da je potražnja drastično opala, navodeći strah od infekcije. „Sa tipičnog proseka od oko 8,000 različitih usluga dnevno, u 2020. taj prosek je opao na oko 2,000“, izjavio je on.\nMustafa Skenderi, izvršni direktor televizijske mreže na srpskom jeziku, TV Mreža, rekao je da su i građani severnog Kosova takođe retko tražili medicinske usluge.\n„Bilo je problema sa nedostatkom osnovnih lekova i nedostatkom bolničkih kapaciteta za lečenje osoba sa KOVIDOM-19“, rekao je on. „Pacijentima bi često bilo rečeno da ostanu kod kuće.“\nU međuvremenu, Ferdane Aslani iz kosovske nevladine organizacije Balkanski suncokreti rekla je da su institucije bile odsutne, kada je reč o pružanju medicinske ili druge pomoći zajednicama Roma, Aškalija i Egipćana.\n„NVO-i su išli od vrata do vrata i obaveštavali ljude o tome kako da se zaštite od KOVIDA-19“, rekla je ona. „Mi smo bili ti koji smo delili maske i drugu zaštitnu opremu zajednici.“\nUčesnici debate takođe su porazgovarali o odvijanju aktuelne vakcinacije protiv KOVIDA-19 na Kosovu.\nVeć su date sve od približno 24,000 doza vakcine AstraZenece koje je Kosovo dobilo posredstvom programa COVAX meseca marta, dok je 5. maja među zdravstvenim radnicima krenula raspodela kontingenta od samo nešto više od 4,600 doza vakcine Pfizer / BioNTech, dobijenih od EU.\nKosovo se do sada u potpunosti oslanjalo na donacije, imajući u vidu da nije uspelo direktno da obezbedi nijednu dozu bilo koje vakcine protiv KOVIDA-19, dok je broj vakcinisanih građana najniži u regionu.\nMeđutim, Hana Džemajlji, nezavisna istraživačica zdravstvenih pitanja, veruje da će vakcinacija uzeti maha u drugoj polovini 2021. godine. „Nadam se da će nam saveznici pomoći“, rekla je ona. „Optimista sam da ćemo do kraja godine vakcinisati 60 procenata stanovništva.“\nOstali panelisti, posebno oni sa severa Kosova, otkrili su da su pronašli druge načine da se vakcinišu. Milica Ristović, medicinska sestra-volonterka iz Leposavića rekla je da se vakcinisala u susednoj Srbiji, koja je imala ogroman višak vakcina u prvoj polovini 2021. godine.\n„Mnogi od nas vakcinisali su se u Raškoj i drugim opštinama [u Srbiji],” rekla je ona. „Uzela sam rusku vakcinu ‘Sputnjik’.”\nMustafa Skenderi, koji je iz Severne Mitrovice, takođe je prešao granicu kako bi primio vakcinu. „Da, vakcinisao sam se kineskom vakcinom i ceo dan sam govorio kineski“, našalio se on, pre nego što je ohrabrio građane da se vakcinišu na bilo koji način koji im je dostupan.\n„Uzmite koju god vakcinu možete!” Rekao je Skenderi. „Od sveg srca vam to preporučujem.“


ISTRAŽIVANJE POKAZALO: Gde su u Srbiji najskuplji kvadrati nekretnina? : Nadlanu.com\nObjavljeno 29. nov 2019. / 14:45:31\nU grafičkom prikazu raspona prosečnih cena na sajtu 4zida.rs možemo videti i kretanje kvadrata nekretnina po kvartalima i godinama. Iako mnogi imaju utisak da su nekretnine sve skuplje, a cena kvadrata sve veća, to nije slučaj u svim delovima grada. Tako je, na primer, u beogradskom naselju Lion na Zvezdari najskuplja cena kvadrata bila krajem 2016. godine i početkom 2017. godine. Kvadrat je tada iznosio prosečno 1795 evra/m2, dok je u trećem kvartalu ove godine cena kvadrata bila niža i iznosila je 1611 evra/m2.\n4zida.rsbeogradcena kvadratakupci stanovaluksuzni stanovinekretninanovi sadprodaja kućaprodaja stanovasajt za oglašavanje nekretninasuboticatržište nekretnina


U Zagrebu održan savetodavni forum - Savez distrofičara Srbije\nHome\tVesti\tU Zagrebu održan savetodavni forum\nby savez October 3, 2011\nautor savez October 3, 2011\nZagreb – Savetodavni forum na temu: Konvencija UN o pravima osoba sa invaliditetom – jačanje kapaciteta za implementaciju i izveštavanje\nProgram UN-a za razvoj u saradnji sa Ministarstvom obitelji, branitelja i medjugeneracijske solidarnosti Hrvatske organizovali su trodnevni savetodavni forum u Zagrebu, od 28. do 30. septembra 2011. godine kome su, pred predstavnika ministarstava i delom invalidskih organizacija iz zemalja Regiona – Makedonije, Crne Gore, Rumunije, Bugarske, kao i Jermenije, Moldavije, Ukrajine i drugih zemalja iz tog Regiona, učestvovala i dva predstavnika iz Srbije. Našu zemlju reprezentovali su predstavnici Saveza distrofičara Srbije, istovremeno i Nacionalne organizacije OSI Srbije, dr Damjan Tatić i Ivanka Jovanović.\nPrvi dan konferencije bio je posvećen generalnom pregledu Konvencije, sa posebnim fokusom na članovima Konvencije koji regulišu sledeće oblasti: definicije, opšti principi i obaveze, jednakost pred zakonom (član 12), nezavistan život i uključenost u zajednicu (član 19) i habilitacija i rehabilitacija (član 26). Takodje, u prvom delu foruma posebne sesije bile su posvećene prikupljanju podataka o osobama sa invaliditetom i procesima odlučivanja u kreiranju javnih politika. U okviru ove teme I. Jovanović je predstavila situaciju u Srbiji kroz prezentaciju na temu „Sakupljanje podataka o osobama sa invaliditetom u Srbiji”, dok je D. Tatić predsedavao većim brojem panela i predstavio aktivnosti Komiteta za praćenje primene Konvencije.\nCentralne teme tokom drugog dana zasedanja bile su pristupačnost, jednakost, nediskriminacija i razumna prilagodjavanja. Poslednjeg dana skupa, govorilo se o procesu podnošenja državnih i izveštaja iz senke, kao i o značaju monitoringa i iskustvima iz različitih zemalja.\nNa skupu su govorili predstavnici UN-a iz Njujorka i ugledni profesori iz Amerike, a takodje, zahvaljujući brojnim radionicama i diskusijama u plenumu, bila je to istovremeno i prilika da se o svim ovim temama čuju i iskustva iz drugih zemalja.


Radulović osniva stranku i računa na bele listiće : Nadlanu.com\nObjavljeno 27. jan 2014. / 19:33:39\n"Radulović i njegov tim će odluku doneti za nekoliko dana. Razrađuju se sve opcije u tom pravcu i odluka će biti doneta po raspisivanju izbora. On smatra da je za Srbiju vrlo važno da sprovede reforme", kaže izvor “Blica”.\nSpekuliše se da bi Saša Radulović sa ministrom kulture Ivanom Tasovcem, kao i sa svojim aktuelnim saradnicima Dušanom Pavlovićem (član Nove stranke Zorana Živkovića) i Aleksandrom Stevanovićem (član LDP) mogao da napravi svoju listu i sa njom na izbore izađe samostalno ili u koaliciji sa nekom od manjih stranaka.\nMeđutim, do izbora nove Vlade, i Radulović i njegove kolege iz aktuelne vlasti ostaće na funkcijama koje trenutno obavljaju. U Ministarstvu privrede o Radulovićevim daljim koracima kažu da će se on ponašati onako kako propisuje Zakon o Vladi. To bi u praksi značilo da se ostavka upućuje predsedniku Vlade, koji je potom prosleđuje Narodnoj skupštini, koja prima k znanju da je ministar podneo ostavku, čime mu i prestaje mandat. Međutim, pošto se očekuje da će skupština biti raspuštena najverovatnije u utorak (ako će izbori biti održani 16. marta, poslednji rok za njihovo raspisivanje je 29. januar), Radulovićevu ostavku neće imati ko da “notira” i on će, kao i ostali ministri, na funkciji ostati do izbora novog premijera i njegovog kabineta.\n"Međutim, on može i da ne dolazi na radno mesto i da za obavljanje tih tekućih i tehničkih poslova ovlasti nekoga od državnih sekretara", kažu u Vladi Srbije.\nDS se bori za razočarane\nKako saznaje Blic, i Demokratska stranka se bori da u kampanji dobije podršku intelektualaca i zagovornika „belih listića“ na prošlim izborima. Za sada je dogovorena koalicija sa Zelenima, a pregovara se i sa Novom strankom Zorana Živkovića.


Digitalna zajednica upozorava na posledice novih uslova za paušace › Made-in-Germany.rs\nSkupština Srbije je usvojila izmene i dopune Zakona o porezu na dohodak građana, koje preciziraju status paušalca i kojima se primena testa samostalnosti, koji treba da definiše status preduzetnika u odnosu na poslodavca, pomera sa 1. januara na 1. mart naredne godine.\nMeđutim, iz Digitalne zajednice, organizacije koja je formirana posle najave izmene ovog Zakona, poručuju da usvojene izmene neće postići proklamovane ciljeve, već da će, potpuno suprotno, imati veoma loše posledice po privredu. Kako kažu, izmene ne pogađaju samo “IT paušalce” već i sve preduzetnike koji se ne bave informacionim tehnologijama, prenosi eKapija.\n– Radne grupe nisu uzele u obzir sve bitne činjenice. Nova pravila poslovanja rezultovaće još većim odlivom mozgova i poreskom evazijom, jer uvode značajnu nesigurnost u poslovno okruženje. Ne vidimo kako ove izmene pogoduju bilo kome osim pojedinim velikim kompanijama na IT sceni. Prognoze su i da će posledice po državni budžet biti negativne, jer su ovim izmenama bitno ugroženi interesi preduzetnika, ali i malih i srednjih privrednih društava – kažu u Digitalnoj zajednici i dodaju da država jeste pokazala interesovanje da čuje glas struke, ali ne na pravi način, jer oni koji su učestvovali u pregovorima nisu legitimni predstavnici.\nNovim izmenama zakona Ministarstvo finansija je korigovalo pet od devet predloženih kriterijuma testa samostalnosti preduzetnika, kako bi se postigla preciznija implementacija i eliminisao prostor za široko tumačenje koje bi neopravdano moglo implicirati nesamostalnost, podseća eKapija.\nBudući da Zakon predviđa i olakšice za novozaposlene, kompanije koje budu zapošljavale lica koja nisu bila u radnom odnosu u 2019. godini, biće za ta lica oslobođene plaćanja 70 posto poreza na zarade i doprinose za penzijsko i invalidsko osiguranje u 2020. godini, ali i 65 posto u 2021. godini i 60 posto u 2022. godini.


Francuski predsednik Nikola Sarkozi odredio četiri prioriteta Evropske unije\nFrancuska je preuzela šestomesečno rotirajuće predsedništvo Evropske unije u nepovoljnom trenutku 27-očlane organizacije. Ionako pretrpanim programom Unije sada dominira nedavna odluka irskih birača da odbace ključni sporazum kojim se usaglašava rad Evropske unije. Saradnica Glasa Amerike, Ivana Kuhar, izveštava da se pojedini analitičari u Vašingtonu pitaju da li će ambiciozni ciljevi koje je postavio predsednik Nikola Sarkozi morati da se umanje.\nFrancuski predsednik Nikola Sarkozi je odredio četiri prioriteta Evropske unije tokom narednih šest meseci pod francuskim predsedništvom. Francuski predsednik je rekao da će se zalagati za usaglašavanje imigracionih i azilskih propisa u celom bloku. Sarkozi je objasnio da planira da izdejstvuje od država-članica pooštravanje propisa o ilegalnom doseljavanju i povećanje legalne imigracije kvalifikovanih radnika.\nOčekuje se da će Unija tokom francuskog predsedavanja ozbiljno raspravljati o reformi zemljoradnje, ali analitičari upozoravaju da bi sve veće cene hrane mogle da miniraju te razgovore. Sarkozi je takođe rekao da bi hteo da ojača združenu evropsku odbranu. Dok većina članica podržava ideju združene vojne organizacije, Britanija – jedna od vojno važnih članica – kaže da se protivi uspostavljanju vojnog štaba Evropske unije. Sarkozi je priznao da bi sklapanje dogovora o smanjenju ispuštanja gasova koji izazivaju takozvani efekat staklenika, moglo da bude najteža tačka francuskog programa, jer potpuno različiti zahtevi 27 članica otežavaju pronalaženje kompromisa. Politički analitičar Sajmon Serfati kaže da bi ionako ambiciozni francuski spisak akcija moglo da oteža prošlomesečno irsko odbacivanje zajedničkog evropskog sporazuma koji bi racionalizovao proces odlučivanja u organizaciji.\n«Irsko NE je postalo apsurdni hendikep. Iskreno rečeno, besmisleno je da u Evropskoj uniji države kao što je Irska, kao prave supersile, mogu da kažu NE svim ostalim članicama. To je sada postalo glavni prioritet Sarkozijevog predsedavanja – da prevaziđe prepreke koje je postavilo irsko odbijanje.»\nSerfati sugeriše i da Evropska unija produži periode predsedavanja.\n«Pre svega, treba priznati da tih šest meseci nacionalnog vođstva u Evropskoj uniji više nema smisla. Ne postoji mogućnost da se takve vrste programa u današnjem svetu ostvare u tako kratkom vremenskom periodu.»\nLeo Mičel, iz vašingtonskog Nacionalnog instituta za strateške studije, kaže da je optimista da će Sarkozi uspeti da smanji razlike među 27 članica Evropske unije u pogledu združene evropske odbrane. Mičel kaže da postojeći planovi pokazuju da bi odbrambene snage Evropske unije bile usaglašene sa NATO-om. On ističe da bi združene evropske snage imale pozitivan uticaj na američko-evropsku vojnu saradnju.\n«Mislim da se stvari veoma dobro kreću u pogledu principa saradnje NATO-a sa Evropskom unijom. Ona je sada široko prihvaćena i to ne samo u teoriji. Mnogo smo pričali o tome i bilo je mnogo govorkanja o saradnji NATO-Evropska unija još od 2003, ali je takođe, iza scene, bilo mnogo trvenja. Francuzi nisu bili jedini odgovorni za to, bilo je isto tako i drugih pitanja, ali Francuzi nisu uvek bili od velike pomoći iza scene. Rekao bih da se sada, dolaskom novog predsednika Francuske, to znatno promenilo.»\nAdministracija predsednika Buša podržava moguće odbrambene snage Evropske unije. Američka ambasadorka u NATO-u, Viktorija Njulend, u februaru je u Parizu izjavila da je Sjedinjenim Državama i Evropi potrebna jača, moćnija evropska odbrana.


Priopćenje za javnost - Odluka Dnevnog avaza o prekidu suradnje s Vijećem za tisak\nPetak, 12 Rujan 2003 20:58\tAžurirano: Četvrtak, 26 Svibanj 2011 13:10\nVijeće za tisak BiH je sa žaljenjem primilo odluku Kolegija lista “Dnevni avaz” o prekidu bilo kakve dalje suradnje sa Vijećem.\nVijeće za tisak je razočarano ovakvom odlukom Kolegija “Dnevnog avaza” i smatra da takvo što ne ide u prilog kako javnosti, tako ni “Dnevnom avazu” i Vijeću za tisak.\nOd svog osnutka, Vijeće za tisak nastoji ostvariti suradnju sa svim tiskanim medijima u BiH, te će i pored ovakve odluke “Dnevnog avaza” i dalje isto tretirati ovu publikaciju. To znači da će, kao i dosad, “Dnevni avaz” biti informiran o radu Vijeća za tisak, a i žalbama na tekstove “Dnevnog avaza” koje pristignu u Vijeće.\nIdeja vodilja Vijeća za tisak je samoreguliranje. Mi se nadamo da će urednici i novinari tiskanih medija u BiH shvatiti da je to najbolja moguća opcija kad je u pitanju reguliranje tiska. Također se nadamo da će Kolegij “Dnevnog avaza” promjeniti svoju odluku i dati svoj doprinos u nastojanjima ka uspostavi pune samoregulacije u tiskanim medijima.\nU BiH, proces uspostave samoreguliranja tekao je prirodnim putem. Postojeće novinske udruge u BiH, uz pristanak šire medijske zajednice, usaglasile su i usvojile jedinstven Kodeks za tisak, objedinjavajući tako osnovne profesionalne smjernice u svom radu. Sljedeći korak u potvrdi njihovog obavezivanja na pridržavanje odredaba Kodeksa, uslijedio je formiranjem Vijeća za tisak, dakle strukovne organizacije za zaštitu profesionalne etike. Ne samo da su predstavnici tiskanih medija na ovaj način iskazali svoju spremnost za očuvanje profesije unutar njih samih, nego su iskazali i spremnost da uvaže ulogu javnosti u njihovom djelovanju. Uspostavom Vijeća za tisak potvrđen je proces samoreguliranja čije prednosti leže u brzini i efikasnosti djelovanja u odnosu na rad sudova, kao i na pružanju besplatnih usluga.\nBosna i Hercegovina je prva u jugoistočnoj Evropi uspješno formirala Vijeće za tisak, prihvatajući osnovne principe samoreguliranja u novinarstvu – što predstavlja ogroman uspjeh za tisak. Vijeće za tisak smatra da bi bila velika šteta ukoliko bi se dozvolilo da taj proces posustane sada, u vremenu kad se naziru njegovi prvi rezultati.\nOvom prilikom Vijeće za tisak podsjeća da su jedinstveni Kodeks za tisak usvojile sve postojeće novinarske udruge i asocijacije u BiH, čije članstvo čine i novinari iz svih tiskanih medija, što ih obavezuje na poštivanje njegovih odredbi.


Tanjug 6. marta 2021. 21:32\nPODGORICA – Crnogorska ministarka zdravlja Jelena Borovinić Bojović izjavila je da je Crna Gora blizu potpunog zaključavanja i napomenula da su se poslednjih dana borili sa velikim problemom nepoštovanja mera.\n“Da bi neke mere dale svoje rezultate, ne možemo ih očekivati za jedan ili dva dana, mora da prođe minimum 10-15 dana”, rekla je je Borovinić Bojović za TV Prva, prenosi RTCG.\nKao razlog povećane smrtnosti ona vidi nove patogene vrste korona virusa, odnosno sojeve koji su se pojavili.\n“Stručnjaci Instituta za javno zdravlje su utvrdili da se britanski soj korona virusa najverovatnije u Crnoj Gori pojavio u novembru”, naglasila je Borovinić Bojović, navodeći da je to jedan od razloga povećane smrtnosti u zemlji.\nSama povećana transmisija dovela je do većeg broja obolelih, samim tim i preminulih, a sve dodatno usložnjava, istakla je ona, nepoštovanje mera.\nNa pitanje kako će uticati na kolege iz Vlade, među njima i premijera, da poštuju mere, ministarka zdravlja Crne Gore kaže da svi moraju da imaju ličnu odgovornost, bez obzira na status koji imaju u društvu.


Stejt department: Srbija donirala 10 tona oružja za borbu protiv terorizma | Nova Ekonomija\nStejt department: Srbija donirala 10 tona oružja za borbu protiv terorizma\nSrbija je u 2016. godini donirala 10 tona oružja za brobu protiv terorizma, navodi se u izveštaju američkog Stejt departmenta o terorizmu u Evropi u 2016. godini.\n"Srbija je u 2016. godini donirala 10 tona municije za borbu protiv Islamske države. Teška ekonomska situacija u Srbiji nastavlja da ograničava mogućnosti dodatnog finansijskog ili materijalnog doprinosa Koaliciji", navodi se u izveštaju i dodaje da je Beograd partner Globalne koalicije protiv ISIS-a.\nS druge strane, Ministarstvu unutrašnjih poslova je donirana informaciona tehnologija vredna oko 400 hiljada dolara, kako bi se razvili antiteroristički kapaciteti Srbije.\nU izveštaju Stejt departmenta navodi se da su srpske vlasti u 2016. godini nastavile sa naporima u borbi protiv terorizma, a srpski lideri sarađivali su sa SAD i međunarodnom zajednicom u razvijanju jačih mera i strategija.\nStejt department u izveštaju navodi da su Ministarstvo unutrašnjih poslova Srbije i Bezbednosno informativna agencija (BIA) nastavili bilateralnu saradnju sa SAD u borbi protiv terorizma, sa fokusom na praćenje i zaustavljanje migranata na balkanskoj ruti.\nDodaje se da su u protekloj godini načinjeni pomaci i da je registrovano 110 hiljada od 135 hiljada migranata koji su prošli kroz Srbiju.\n"Vlada SAD partnerski sarađuje sa srpskim vlastima, bezbednosnim službama i agencijama kako bi se sprečili propusti kao onaj iz 2015. godine, kada je utvrđeno da je jedan od učesnika u terorističkom napadu u Parizu prošao kroz Srbiju kao izbeglica", ističe Stejt department.\nU izveštaju se podseća da su srpski ministri unutrašnjih i spoljnih poslova javno osudili aktivnosti Islamske države i istakli važnost učešća Srbije u globalnim naporima da se ova teroristička organizacija porazi.\nSrbija se pohvaljuje kada je u pitanju strateški i međuagencijski pristup borbi protiv terorizma, koji je, kako tvrdi Stejt department, napravio progres u 2016. godini. Očekuje se da nacionalna strategija za borbu protiv terorizma, čija izrada je počela u 2015, bude završena ove godine.\nKada su u pitanju terorističke pretnje po Srbiju, one se i dalje, prema nalazima Vašingtona, odnose na migrantsku krizu i takozvanu "balkansku rutu" koja, kako piše u izveštaju, služi za transport oružja, narkotika i ljudi.\nOpao broj terorističkih napada\nStejt department je saopštio da je u 2016. godini broj terorističkih napada i ubijenih u njima opao, drugu godinu za redom. Ističe se da je generalno smanjen broj terorističkih napada u Avganistanu, Siriji, Nigeriji, Pakistanu i Jemenu.\nIslamska država je bila najopasnija teroristička grupa u protekloj godini, a prema podacima SAD odgovorna je za 20 odsto više napada u Iraku i 69 odsto više ubijenih u odnosu na 2015. godinu.\nPrema podacima Univerziteta Merilend, prošle godine bilo je ukupno 11.072 terorističkih napada u kojima je poginulo 25.600 ljudi, od toga 6.700 su počinioci napada.\nTeroristički napadi dogodili su se u 104 zemlje 2016. godine, od toga najveći deo u Iraku, Avganistanu, Indiji, Pakistanu i Filipinima. Tri četvrtine svih poginulih su u Iraku, Avganistanu, Siriji, Nigeriji i Pakistanu.\nSAD navode da je Iran i dalje vodeći sponzor terorizma među državama. U izveštaju se navodi da je Iran u 2016. godini snažno podržavao antiizraelske grupe, da nije smanjio podršku libanskom Hezbolahu i da je nastavio da iz Avganistana i Pakistana regrutuje pripadnike šiitskih formacija za rat u Siriji i Iraku.\nSedam kamikaza izvršilo terorističke napade u Šri Lanki\nIslamska država u Siriji i Iraku trenutno broji između 20.000 i 30.000 članova


Uroš Vukić 08.12.2014 08:13\nBANJALUKA - Nebojša Radmanović i Sredoje Nović iz SNSD-a, Dragutin Rodić iz DNS-a te Ognjen Tadić i Darko Babalj iz SDS-a činiće Klub Srba u Domu naroda Parlamentarne skupštine BiH.\nO ovome će biti odlučeno na sjednici Narodne skupštine RS koja će biti održana prekosutra, a na kojoj će pored delegata za Dom naroda parlamenta BiH biti izabrano i 28 delegata koji će činiti Vijeće naroda RS.\n"Očekujemo da bez ikakvih problema završimo izbor delegata za Dom naroda parlamenta BiH i Vijeće naroda RS, jer su stranke i pozicije i opozicije dogovorile imena", rekao je juče Radovan Vuković, predsjednik Komisije za izbor i imenovanja Narodne skupštine RS.\nOn već danas očekuje da Centralna izborna komisija BiH potvrdi liste kandidata koje su joj dostavljene 4. decembra i praktično da zeleno svjetlo da budu birani delegati u domove naroda parlamenta BiH i Narodne skupštine RS. Što se tiče dogovora među partijama, najzanimljivije je bilo u opozicionim redovima, gdje je na kraju odlučeno da SDS da dva delegata za Dom naroda parlamenta BiH, i to Ognjena Tadića i Darka Babalja, iako je prvobitno bio dogovor da jedno mjesto dobije Igor Crnadak iz PDP-a. Na kraju je odlučeno da PDP i NDP imaju po jednog delegata u Vijeću naroda RS.\n"PDP je predao listu za Vijeće naroda i očekujemo da imamo svog jednog člana. Nismo predali listu za Dom naroda s obzirom na to da smo postigli dogovor u okviru Saveza za promjene koji podrazumijeva našeg člana u Vijeću naroda, a podršku kandidatima SDS-a za Dom naroda. Ostatak sporazuma će se implementirati u narednim danima kroz formiranje Savjeta ministara BiH", rekao je Crnadak.\nNezvanično saznajemo da će upravo PDP, odnosno Crnadak sjesti u jednu od fotelja ministarstva iz kvote koja pripadne RS te da će ova stranka u zamjenu za odustajanje od kandidature za Dom naroda imati i jednog zamjenika ministra u Savjetu ministara BiH.\nKada je u pitanju Vijeće naroda RS, u strankama nisu bili raspoloženi za priču o imenima koja će biti izabrana, naglašavajući da je promjena odluke o tome za koga glasati moguća i na sam dan zasjedanja Narodne skupštine.\nPrema nezvaničnim informacijama potvrđenim iz nekoliko izvora, u Vijeću naroda RS od ukupno 28 delegata stranke iz RS imaće njih 16, i to osam u Klubu Srba, u kojem će sjediti Mirko Kojić, Pero Petrović i Ljubica Miljanović iz SNSD-a, Ostoja Dragutinović i Risto Marić iz SDS-a, Živko Marjanac iz SP-a te Milan Đukić iz PDP-a i Vojislav Gligić iz NDP-a.\nŠto se tiče Kluba Hrvata u Vijeću naroda RS, stranke iz RS od ukupno osam delegata imaće četiri, i to dva SNSD i po jednog Socijalistička partija i SDS.\nIz SNSD-a u ovaj klub sasvim sigurno ulazi Nada Tešanović, aktuelni ministar porodice omladine i sporta, i Ivka Ristić, poslanik ove stranke u prethodnom sazivu NS RS, dok će iz SP-a u Klub Hrvata sasvim sigurno ući i Predrag Gluhaković, potpredsjednik NS RS. Koalicija "Domovina" u Klubu Hrvata imaće jednog člana, kao i HDZ BiH, dok će dva imati HNS-NHI.\nNajzanimljivije bi ipak moglo biti u Klubu bošnjačkog naroda u NS RS, gdje će biti predloženo da uđe njih pet iz SDA, te po jedan iz SBiH, SBB BiH i SDP-a. Zanimljivo je da se u Vijeću naroda iz SDP-a vide i Mirsad Đapo, koji je do sada bio potpredsjednik Vijeća naroda, i Enes Suljkanović, sada već bivši potpredsjednik RS.\n"Zadnji dogovor je bio da pola mandata u Vijeću naroda sjedi Suljkanović, a pola Đapo, ali vidjećemo kako će se to završiti", ispričao je izvor "Nezavisnih".\nU Vijeću naroda postoji i Klub ostalih u kojem sjede četiri delegata, a kako stvari sada stoje, svih četvoro daće stranke sa sjedištem u RS, od toga dva će imati SNSD, a po jednog SP i najvjerovatnije DNS.


Mrkela: Florijana može da bude neugodna, ima dosta Italijana iz Serije C - Sportskacentrala.com\nMrkela: Florijana može da bude neugodna, ima dosta Italijana iz Serije C19.06.2017 16:21hSportski direktor Crvene zvezde, Mitar Mrkela, nije želeo da se bavi prognozama ili komentarima rivala crveno-belih u drugom kolu kvalifikacija za Ligu Evrope.\nU prvom planu je malteška Florijana za koju Mrkela kaže da može da bude prilično neugodan protivnik.\n- Italijan je vlasnik i dosta italijanskih igrača, uglavnom iz Serije C, igra u tom klubu. Završili su na petom mestu prethodne sezone i mogu da budu dosta neugodni. Što se tiče ostalih rivala, mislim da treba ići korak po korak. Najpre se maksimalno ozbiljno posvetiti Maltežanima. Videćemo ko će biti pobednik iz dvomeča Kazahstanaca i Bugara. To bi moglo da bude geografski nezgodno putovanje ako budemo išli u Kazahstan gde je velika vremenska razlika, ali hajde da najpre napravimo prvi korak protiv Maltežana, pa da onda razmišljamo o sledećem protivniku, rekao je Mrkela, a preneo klupski sajt.


Seiko i Novak Đoković obnovili saradnju • Seiko satovi prodaja, Astron Seiko, Prospex Seiko, Premijer Seiko, Zidni satovi, Budilnici\nSeiko i Novak Đoković obnovili saradnju\nOtkako je Novak ukazao poverenje nama početkom 2014. godine, njegova dostignuća su bila više nego izvanredna; osvojio je ništa manje nego 25 turnira, uključujući šest Grend slemova, i bio svetski broj jedan 28 vezanih meseci. Naravno, mi ne uzimamo zasluge za taj uspeh, ali smo ponosni što smo omogućili da stiže na vreme dok je putovao svetom postižući te neverovatne rezultate. Gde god da je išao u potrazi sa teniskom slavom, njegov Astron GPS Solar sat je bio prilagođen lokalnom vremenu jednim pritiskom na dugme povezujući se sa GPS satelitima, koristeći samo svetlosnu energiju.\nDrago nam je što možemo da objavimo da je Novak obnovio svoje poverenje u Seiko na još četiri godine i da ćemo biti njegov partner za vreme do kraja 2020. godine. Kao deo ovog novog dogovora, Seiko i Novak će raditi zajedno na dizajniranju satova koji će mu trebati u svakom aspektu njegovog života: Astron za putovanja, Premier za specijalne prilike i Prospex za sportske aktivnosti napolju.\nOd samog početka, mi podržavamo Novakovu dobrotvornu fondaciju i nastavićemo da to radimo. Njegovo pasionirano zalaganje za decu u Srbiji i širom sveta je za primer i drago nam je što možemo da podržimo rad Fondacije Novak Đoković materijalnim sredstvima i promocijom.\nPrilikom potpisivanja novog ugovora, Novak Đoković je izjavio: „Oduševljen sam što produžavam saradnju sa Seikom na još četiri godine. Prve tri godine su bile fenomenalne i veoma sam ponosan što sam deo Seiko porodice. Zaista se radujem onome što očekuje sve nas u ovoj divnoj saradnji“.\nShinji Hattori, predsednik i direktor Seiko korporacije, prokomentarisao je: „Bilo je velika privilegija i zadovoljstvo raditi sa Novakom u prethodne tri godine i oduševljeni smo što nastavljamo da ga podržavamo u narednoj fazi njegove izvanredne karijere“.\nSeiko je veoma zahvalan Novaku za poverenje i veru koje je pružio našoj kompaniji i našim satovima i radujemo se uzbudljivim trenucima koji slede. Želimo Novaku svaki uspeh u naredne četiri godine, na terenu i van njega.\n© 2018 Copyright Vitanov


Vesti online / Sport / Rukomet / Petar Nenadić: Protiv Poljske neće biti lako\nPetar Nenadić: Protiv Poljske neće biti lako\nRukometni reprezentativac Srbije Petar Nenadić izjavio je danas u Saragosi da utakmica protiv Poljske neće biti laka, ali da njegova ekipa treba da iskoristi oscilacije u igri protivnika, naročito u drugom poluvremenu.\nSrbija danas u 20.15 časova igra sa Poljskom meč četvrtog kola u Grupi C na Svetskom prvenstvu u Španiji.\n"Poljska ima stvarno vrhunske igrače, ali mi znamo svoj cilj i idemo ka njemu", rekao je agenciji Beta Nenadić, koji igra u Visli iz Ploka.\nOn je dodao da je Poljska poslednjih 10 godina među osam najboljih evropskih reprezentacija.\n"Sigurno da neće biti lako. Mi smo svesni toga, ali i naših kvaliteta. Vidimo naše šanse i verujemo u to što radimo. Nadamo se najboljem rezultatu", rekao je Nenadić.\nPrema njegovim rečima, deo taktike će biti da se poljska reprezentacija "slomi ritmom".\n"Golman Poljske Slavomir Šmal je bio najbolji na svetu, a mi imamo Darka Stanića najboljeg u Evropi i Ivana Gajića, koji brani odlično. To su faktori koji mogu da prelome utakmicu. Onaj ko bude koncentrisaniji i bude napravio manje tehničkih grešaka ima veće šanse za boljim rezultatom", rekao je Nenadić.\nRukometaš Srbije naglasio je da je Poljska u dosadašnjem takmičenju na Svetskom prvenstvu pokazala da ima velike padove u igri, pogotovo u drugom poluvremenu.\n"Mi to treba da iskoristimo. Ako se budemo držali naših zadataka mislim da možemo da pobedimo", rekao je Nenadić.\nOn je objasnio da 90 odsto igrača iz poljske reprezentacije igra u domaćem prvenstvu, u dva kluba u Kilceu i Ploku.\n"Sve su to dobri, vrhunski igrači, nema govora...ali kao što sam rekao imaju oscilacije u igri i mi to moramo da iskoristimo", rekao je Nenadić.\nSvetsko prvenstvo održava se od 11. do 27. januara u Španiji.


Vesti online / Vesti / Srbija / "Vučić nije dobio odobrenje od Zapada za vanredne izbore"\n"Vučić nije dobio odobrenje od Zapada za vanredne izbore"\nPokret Dosta je bilo (DJB) ocenio je danas da lider Srpske napredne stranke (SNS) Aleksandar Vučić očigledno od zapadnih partnera nije dobio dozvolu za održavanje vanrednih parlamentarnih izbora.\n"U strahu od gubitka beogradskih izbora, Vučić je pokušao da dobije dozvolu zapadnih partnera da ponovo raspiše vanredne parlamentarne izbore. Očigledno je da mu to nisu to dozvolili bez promene Ustava i izbacivanja preambule o Kosovu i Metohiji", rekli su u DJB.\nKako je ocenjeno, zapad zna da Vučić ima dvotrećinsku većinu u skupštini i ne žele nove vanredne parlamentarne izbore pre izbacivanja preambule, jer možda posle njih Vučić neće imati tu potrebnu većinu.\n"Centralni interes i cilj zapadne politike u Srbiji je priznanje Kosova. Zarad tog interesa su pomogli SNS-u i Vučiću da dođe na vlast, podržavaju ga bezrezervno već duže od pet godina i potpuno su gluvi i slepi na korupciju, nepoštovanje ustava i zakona, urušavanje skupštine i potpuno ugušene medije", navode u tom pokretu.\nZamajavali građane iako su znali da neće raspisati izbore\nOn je naveo da je uža specijalnost vlastodržaca u Srbiji postalo zamajavanje građana, stalna kampanja i držanje tenzija oko mogućih izbora. Šutanovac je naveo da Srbijom vladaju ljudi koji nemaju plan, koji ne znaju i ne rade sistemski, nego stihijski.\n- Moramo da uvedemo red u zemlju, pa i u izborni proces, kako bi ljudi znali šta mogu da očekuju od svog života, a da bi privreda mogla da planira. Ljudi koji su trenutno na vlasti ne mogu da ostvare te ciljeve i zato moramo da ih pobedimo, kada god budu bili parlamentarni izbori. Ne smemo da dozvolimo da Srbija bude žrtva tog njihovog stihijskog požara - istakao je Šutanovac.\nGlavni odbor SNS danas je prihvatio predlog lidera Aleksandra Vučića i odlučio da na proleće iduće godine ne bude vanrednih parlamentarnih izbora zajedno sa redovnim beogradskim izborima.\nSRBIJA Nepodobni spot i gnevni Kojo


Sudija se predomislio, Dragan Brković izbjegao bankrot- Najnovije vijesti iz Pljevalja | - Najnovije vijesti iz Pljevalja\nNaslovna Vijesti Biznis Sudija se predomislio, Dragan Brković izbjegao bankrot\nSudija se predomislio, Dragan Brković izbjegao bankrot\nNa pitanje “Vijesti“ da li je u međuvremenu, na njega vršen pritisak da promijeni odluku sudija Miodrag – Pajo Anđelić je odgovorio da „apsolutno nije bilo nikakvih pritisaka“\nPrivredni sud, prije dvije sedmice, donio je odluku o pokretanju stečajnog postupka u Vektri Montenegro, ali ta presuda koja nije uručena strankama od danas “puj pike”, izgleda, više ne važi jer se sudija, u međuvremenu, predomislio.\nSudija Miodrag – Pajo Anđelić uvažio je, naime, naknadno zahtjev advokata Vektre Montenegro DOO, kompanije biznismena Dragana Brkovića, i povukao prvobitnu odluku o pokretanja stečajnog postupka vrativši predmet u pređašnje stanje, prije 21. februara, kada je održana rasprava i javno presuđeno.\n„Da je bilo pritisaka odmah bi sazvao konferenciju za novinare“, rekao je AnđelićSudija Anđelić je naredno ročište u Privrednom sudu zakazao za 20. mart u 12 časova.\nPrema riječima Anđelića, advokati Vektre su 24. februara tražili da se u skladu sa članom 112. Zakona o parničnom postupku predmet vrati u pređašnje stanje.\nObjašnjavajući zašto je vratio predmet u pređašnje stanje, Anđelić je novinarima tri redakcije, koji su bili u sudnici oko podneva, naveo i odluku sudije Privrednog suda Dragana Vučevića, koji je u sličnom predmetu drugoj Vektrinoj kompaniji odgodio ročište zbog vanrednog stanja koje je tada bilo na snazi u Crnoj Gori.\nNa pitanje „Vijesti“, da li je u međuvremenu, na njega vršen pritisak da promijeni odluku sudija Anđelić je odgovorio da „apsolutno nije bilo nikakvih pritisaka“.\nPredsjednik Privrednog suda Dragan Rakočević odbio je 29. februara zahtjev advokata firme Vektra Montenegro za izuzećem sudije Anđelića iz ovog predmeta“Da je bilo pritisaka odmah bi sazvao konferenciju za novinare“, rekao je Anđelić.\nPodsjetimo sudija je prethodno 21. februara, nakon rasprave u sudu kojoj nijesu prisustvovali Brkovićevi advokati, donio i javno saopštio odluku o pokretanju stečajnog postupka u Vektri Montenegro DOO zbog nevraćenog kredita Crnogorskoj komercijalnoj banci (CKB) u iznosu od 20,9 miliona eura.\nZahtjev za pokretanje stečajnog postupka zbog nevraćenog kredita tražili su, još krajem prošle godine, OTP faktoring i Crnogorska komercijalna banka.\nSudija Anđelić u ponedjeljak 27. februara, međutim, nije podijelio strankama kucano rješenje o uvođenju stečaja u Vektri, kako je to prethodno najavio, zbog zahtjeva za njegovo izuzeće koje stiglo predsjedniku Privrednog suda iz advokatske kancelarije Saše Vujačića, koja zastupa Brkovićevu kompaniju.\nPredsjednik Privrednog suda Dragan Rakočević odbio je 29. februara zahtjev advokata firme Vektra Montenegro za izuzećem sudije Anđelića iz ovog predmeta.\nIz Vektre su posljednjih nekoliko mjeseci osporavali pravo OTP banci da podnese zahtjev za pokretanje stečajnog postupka i isticali da su u toku navodno pregovori sa tom bankom kojim će biti izbjegnut sudski epilog.\nNa pitanje „Vijesti“, da prokomentariše odluku sudije Anđelića čime je poništena prethodno javno saopštena odluku o pokretanju stečajnog postupka u Vektri, a predmet vraćen u pređašnje stanje, predsjednik Privrednog suda Dragan Rakočević nam je u kratkom telefonskom razgovoru rekao da ne može komentarisati odluku koja nije pravosnažna.\n„Nemam komentar. Pitajte to kolegu kod kojeg je predmet“, kazao je Rakočević.\nViše privatnih kompanija Dragana Brkovića mađarskoj OTP banci i njenoj CKB banci u Crnoj Gori duguje ukupno oko miliona eura. U Vektrinom sistemu kompaniju zaposleno je oko 800 ljudi koji mjesecima ne primaju zarade.\nPopović: Na sudiju su uticali mediji\nČlan uprave Vektre Milić Popović saopštio je RTCG-u „da imaju usaglašen ugovor sa OTP-om, kao i iznose koje moraju otplatiti“ toj grupaciji.\n„Ovih dana očekujemo potpisivanje tog ugovora… Mislim da su na sudiju uticali mediji, da su mediji prizivali i pisali u svojim redakcijama neka rješenja i odluke i na taj način pravili svojevrstan pritisak na Privredni sud“, tvrdi Popović.\nOn je rekao da je plan da Vektra prvo izmiri dugovanja prema OTP-u, a potom i prema radnicima.\nBegović: Jeste malo neubičajena odluka\nPredsjednik Advokatske komore Crne Gore Zdravko Begović rekao je „Vijestima“ da ovo „jeste neubičajena odluka“, ali i da je „sudija vjerovatno imao, shodno odredbama Zakona o parničnom postupku, osnovane razloge za takvu odluku“.\n„Nisam upoznat sa ovim slučajem, niti kako je ona obrazložena, tako da nebi bilo korektno da detaljnije komentarišem. U svakom slučaju pomalo je čudna odluka da se predmet vrati u pređašnje stanje nakon što je saopštena odluka o donošenju rješenja o pokretanju stečaja. Ali u svakom slučaju ako su postojali razlozi za vraćanje predmeta u pređašnje stanje sud je imao zakonskog uporišta za to. I na ovu odluku može se izjaviti žalba višem- Apelacionom sudu u roku od 15 dana“, rekao je Begović.\nPrethodni tekstOko 2500 građana protestovalo u Bijelom Polju\nSledeći tekstVeliki osmomartovski koncert u našem gradu\nGogo 6. марта 2012. at 09:44\nJoj zaboravi reč: ZAKONITOJ\nGogo 6. марта 2012. at 09:42\nOVO JE SAMO KOD NAS U NAŠOJ LEPOJ I\nPOŠTENOJ DRZAVI MOGUĆE!!!


Košarkaši Partizana pobedili su Darušafaku sa 69:57 (16:17, 19:8, 14:18, 20:14), u četvrtom kolu Top 16 faze Evrokupa u hali „Aleksandar Nikolić”. Crno-beli sada imaju skor od tri pobede i jednog poraza, dok turski tim ima učinak 2-2. Najefikasniji u pobedničkom timu bio je Ognjen Jaramaz sa 15 poena, Novica Veličković ubacio je 11, dok je Nemanja Gordić ubacio jedan manje. U ekipi Darušafake Džonatan Hamilton sa 17 poena i devet skokova. Stegnut početak meča obe ekipe doneo je mali broj poena, ali ipak se Darušafaka bolje snašla i prva došla do osetnije prednost, prenosi Tanjug. Crno-beli su se mučili sa šutom, promašili su nekoliko bitnih šuteva, ali su Grodić i Tomas poenima držali priključak crno-belih. Finiš četvrtine doneo je bolju realizaciju Partizana, koji je\nKošarkaši Partizana pobedili su večeras Zadar sa 87:60, u 17. kolu ABA lige. Partizan je prvi na tabeli regionalnog takmičenja sa 14 pobeda, jednom više od ekipe Budućnosti, javlja Beta. Najefikasniji u crno-belom timu bili su Džejms Mekadu i Ognjen Jaramaz sa po 13 poena, dok je jedan manje postigao Uroš Trifunović.\nISTANBUL - Košarkaši Partizana izgubili su od Darušafake sa 65:63, u trećem kolu Top16 faze Evrokupa. Partizanu je to prvi poraz u Grupi E, posle pobeda nad Virtusom i Trentom u prva dva kola. Najefikasniji u srpskom klubu sa po 13 poena bili su Markus Pejdž, Džejms Mekadu i Rade Zagorac. Darušafaku je sa 13 poena predvodio Berk Demir, dok je jedan manje postigao Džarod Džons. Partizan će u narednom kolu igrati ponovo protiv Darušafake, 28. januara od 20.00 u Beogradu, prenosi Beta.\n15.01.2020 u 21:03\nKošarkaši Partizana pobedili su na gostujućem terenu Trento sa 83:58 (24:12, 23:16, 14:12, 22:18) u drugom kolu top 16 faze Evrokupa. Do nove pobede Partizan su predvodili Markus Pejdž i Rade Zagorac, koji su upisali po 11 poena, dok se u italijanskoj ekipi istakao Džejms Blekmon sa 12 poena. Izabranici Andree Trinkijerija su od starta meča nametnuli svoj ritam i kontrolisali rezultat. Vrlo brzo stigli su do dvocifrene prednosti, a uz dve vezane trojke Markusa Pejdža na prvi odmor otišli su pri vođstvu od 12 poena. U drugoj četvrtini Partizan je održavao visoku prednost uz dobar procenat šuta za tri poena, ali je početkom trećeg perioda ritam utakmice opao. Serijom poena Trento je uspeo da smanji zaostatak, ali ne za dugo, pošto je beogradski tim vrlo brzo vratio 20 poena


Exitovi festivali izglasani među deset najboljih u Evropi u čak četiri kategorije! | Radio Delta 89.5\nObjavljeni rezultati glasanja za Evropske festivalske nagrade\nFestivali koje organizuje EXIT tim našli su se među najboljima u Evropi u čak četiri kategorije na Evropskim festivalskim nagradama, najznačajnijem festivalskom takmičenju na planeti. Preko 350.000 festivalskih fanova širom sveta glasalo je za svoje favorite, a u godini kada je po brojnim parametrima održano i njegovo najuspešnije izdanje dosad, EXIT je ponovo među prvih deset u glavnoj kategoriji „Najbolji veliki festival“. Prestižnu titulu EXIT je osvojio 2014. i 2018. godine, a u proteklih devet godina se zvanično nalazi u prvih deset, i to uvek pri vrhu, što ovaj izuzetan uspeh čini jedinstvenim na evropskoj festivalskoj sceni! Nakon što je 2015. poneo kući titulu najboljeg, crnogorski Sea Dance festival našao se u najužem izboru za „Najbolji festival srednje veličine“ i to šesti put za redom. Muzička platforma No Sleep već je izgradila zavidnu reputaciju na svetskoj sceni, pa ne čudi da je njeno festivalsko izdanje u svojoj prvoj nominaciji ušlo u grupu šest „Najboljih novih festivala“, dok je No Sleep u finalu i za „Najbolji mali festival“ Evrope! U kategoriji za „Najbolji mali festival“ našao se i domaći Arsenal Fest, te će tako Srbija imati čak tri festivala u finalu evropskog takmičenja.\ndeset najboljih festivala u evropi\nPrethodni članakHavarija na vrelovodnoj mreži u Svetojovanskoj ulici\nSledeći članakIzložba fotoreportera „Objektivno“ 23. decembra


Danas je u sjedištu Zeničko-dobojskog kantona premijer Miralem Galijašević primio Amera Jerlagića, generalnog direktora Elektrptroprivrede BiH. Tema sastanka bila je prezentacija planova za izgradnju novih proizvodnih objekata Elektroprivrede na području Zeničko-dobojskog kantona. Radi se o projektima izgradnje Hidroelektrane Vranduk i bloka 8. Termoelektrane Kakanj. Tokom sastanka, predstavnici menadžmenta Elektroprivrede prezentirali su način izgradnje, finansijsku konstrukciju i ostale elemente ovih projekata. Izgradnjom ovih energetskih postrojenja na području Zeničko-dobojskog kantona značajnije bi se riješili ne samo problemi u snabdijevanju električnom energijom,već bi to bila i šansa za veće zapšošljavanje u lokalnim zajednicama gdje ovi projekti budu realizovani, istaknuto je tokom sastanka.\nNakon prezentacije, premijer Galijašević istakao je da ovi projekti trebaju biti zajednički jer su od izuzetne važnosti za Kanton, a i za Elektroprivredu. U vezi s tim, potrebno je ove projekte na adekvatan način prezentirati lokalnoj zajednici koja će od njihove realizacije imati i najviše koristi u budućnosti.\nDirektor Elektroprivrede, Amer Jerlagić istakao je da je upravo ta činjenica koristi za lokalnu zajednicu ono što čini ove projekte obostrano korisnim i opravdanim. Kad je u pitanju gradnja hidroelektrane Vranduk, njen kapacitet bi bio 120 metara kubnih u sekundi, izgradnja bi trajala četiri godine, a vrijednost projekta je oko 93 miliona KM. No, što je najvažnije, ova hidroelektrana bi bila rađena ambijentalnom tehnikom odnosno bila bi uklopljena u krajolik tako da ne postoji opasnost narušavanja ekološke ravnoteže.


Kancelarijski i maloprodajni prostori na prestižnim lokacijama\nDesk&More the Zoo počeo sa radom u poslovnom centru Kalemegdan Biznis Centar\nU sklopu Kalemegdan Biznis Centra otvoren je Desk&More the Zoo. Impozantni radni prostor koji se prostire na preko 4.000 m2 nudi svojim korisnicima veliki broj fleksibilnih kancelarija, kao i coworking prostor, i brojne druge pogodnosti u najsavremenijim uslovima za rad i u veoma inspirativnoj atmosferi.\nKalemegdan Biznis Centar je primio svoje prve stanare\nU centru Beograda je nedavno otvoren Kalemegdan Biznis Centar. Po završetku ovog impresivnog projekta, Beograd je postao bogatiji za prestižan poslovni prostor na izuzetnoj lokaciji, koji biznisima nudi veliki broj pogodnosti.\nPosetite Desk&more kod Vuka, novi radni prostor koji daje više vašem biznisu\nSa ponosom predstavljamo Desk&More kod Vuka, nove fleksibilne kancelarije i coworking prostorije u samom centru Beograda. Smešten u poslovnom centru Bulevar 79, ovaj radni prostor pogodan je za start-up kao i male kompanije i timove angažovane za specifične projekte koji traže fleksibilan i funkcionalno opremljen radni prostor.\nKalemegdan Business Centre - radovi napreduju na svim nivoima\nPo dobijanju građevinske dozvole započeli smo radove na rekonstrukciji nekadašnje fabrike tekstila “Beko”\nNaše arhitekte Remorker Architects dobitnici nagrade grada Beograda\nNagrada za urbanizam i arhitekturu za rekonstrukciju i adaptaciju bivše poslovne zgrade “Trudbenik”, sada poznate kao poslovni centar Bulevar 79 pripala je autorskom timu Remorker Architects.


Izrael pristao da komisija UN istražuje napad na konvoj – Nadlanu.com\nJERUSALIM, 2. avgust 2010. (Beta-AFP) – Izraelski ministri pristali su u ponedeljak da sarađuju sa istražnom komisijom Ujedinjenih nacija koju je predložio generalni sekretar UN sa ciljem da se utvrde okolnosti pod kojima je 31. maja došlo do izraelskog vojnog napada na humanitarni konvoj koji je prevozio pomoć za stanovnike Gaze.\nGrupa od sedam ministara odlučila je da generalnom sekretaru UN Ban Ki-Munu “pozitivno odgovori na načelni dogovor Izraela da sarađuje u istrazi UN” o izraelskom napadu u kojem je poginulo devet turskih državljana, piše list Harec na svom internet sajtu.\nHumanitarni konvoj pokušao je 31. maja da probije blokadu koju je Izrael 2007. nametnuo pojasu Gaze, kada je u toj oblasti na vlast došao radikalni palestinski pokret Hamas. Međutim, niko od zvaničnika ne želi za sada da potvrdi pisanje lista.\nIzrael se do sada oštro protivio formiranju međunarodne komisije koja bi istraživala okolnosti pod kojima je došlo do napada izraelske vojske. Vlasti u Tel Avivu su u međuvremenu, pokrenule dve interne istrage o tom događaju.


Šesta redovna konferencija ''Nove stranke'' - Knjaževačke novine\nŠesta redovna konferencija “Nove stranke“\nDobro došli » Šesta redovna konferencija “Nove stranke“\nŠesta redovna konferencija Nove stranke odrţana je u subotu, 24. oktobra 2015. godine.\nKonferenciji je prisustvovalo oko 350 delegata iz cele Srbije. Analizirajući stanje u drţavi, uz konstataciju da čak 700.000 graĎana ţivi na ivici siromaštva, a da su korupcija i kriminal ustanovljeni kao ustavne kategorije, predsednik NOVE Zoran Živković je zaključio da ono što se desilo Srbiji, jeste – „Farma“.\nUpravo je to, naveo je, metafora koju je direktno Aleksandar Vučić postavio kao osnovnu meru svih vrednosti. On je prokomentarisao i jučerašnju presudu generalima Ţivaku i Bandiću zbog propusta u organizaciji leta helikoptera čiji je pad 13. marta ove godine doveo do smrti sedam osoba. Presudu koja se temelji na nemogućnosti napredovanja u sluţbi jednu, odnosno dve godine, Ţivković je ocenio kao sramnu:\n– Vi uzmete legalnu oruţanu silu drţave da se igrate s njom, onda ubijete sedam ljudi iz teškog nehata i onda osudite da ne mogu da dobiju novu zvezdicu i stan jednu, odnosno dve godine! A pobijeni su heroji! Zato Srbija nikada to ne sme da zaboravi i Nova stranka nikada neće prestati sa podsećanjem sve dok se zatvorom ne kazne svi odgovorni!\nČinjenicu da svi statistički podaci govore da se u Srbiji katastrofalno ţivi, lider NOVE naveo je kao jedini rezultat naprednjačke vladavine. Takođe je naveo i da „botovska istraţivanja javnog mnjenja“ daju laţnu sliku nekakve podrške ovakvoj vlasti, te da retko koji građanin moţe da kaţe da je zadovoljan sadašnjim stanjem. Međutim, istakao je, „nije dovoljno da građani svoje nezadovoljstvo iskazuju isključivo kliktanjem na društevnim mreţama, već je neophodan pravi aktivizam“:\nPonoviću opet: ako se ne bavite politikom, politika će se baviti vama! A ovo je ono šta dobijamo kad se politika bavi nama – situaciju u kojoj pošten građanin čeka penziju svog oca da bi svom sinu kupio busplus karticu!\nO mogućim koalicijama sa drugim partijama, Ţivković je rekao da je prihvatljiva samo ona sa pravim protivnicima sadašnjeg režima:\n– Nikada nećemo sklapati dogovore sa onima koji se naprednjačkom reţimu nude na nivou političke pornografije. Nećemo ni sa onima koji sada rade sa njima. Moţemo da saraĎujemo jedino sa onima koji su pored nas omiljena meta reţima, a to je pre svih Demokratska stranka. Naravno da imamo zamerke i na račun prošlosti DS-a, ali to jeste prirodna koalicija, jer je u interesu budućnosti i nacije.\nZamenik predsednika NOVE Vladimir Pavićević istakao je da je NOVA za svega godinu i po dana, sa 1.602 podneta i 128 usvojenih amandmana, postala šampion srpskog parlamentarizma: – Time smo pokazali da smo najdosledniji zagovornici onogo što skupština treba da bude, odnosno njene zakonodavne funkcije. TakoĎe smo potpisali i tri predloga zakona, kao i jednu rezoluciju kojom se osuĎuje genocid nad Jermenima.\nPavićević je naveo da je Nova stranka svojim parlamentarni radom dokazala i da je najdosledniji zagovornik izborne, ali i kontrolne funkcije skupštine:\n– Mi nismo propustili priliku da svakog ministra dobro propitamo kad god su u Skupštini. Pošto se Vlada Srbije ne pojavljuje da odgovara na poslanička pitanja svakog poslednjeg četvrtka u mesecu, moţda treba da postavimo maketu vlade u skupštinskom holu i onda da Ţivković i ja postavljamo pitanja maketi.\nNapomenuvši da se NOVA svim silama zalaţe za slobodu mišljenja i govora, Pavićević je kazao da će nastaviti sa podrţavanjem svih pojedinaca koji ţele da iskaţu svoje stavove. Tako, naveo je, nedopustivo je da predsednik Srpske akademije nauka i umetnosti (SANU) Vladimir Kostić bude „brutalno napadan“ za izjavu o tome da je Kosovo faktički i formalno izgubljeno za Srbiju.\nNa Šestoj redovnoj konferenciji usvojen je i Program reformi u sektoru bezbednosti koji je u ime Saveta za bezbednost NOVE branio Bogdan Stojanović. TakoĎe su izveštaje o radu podnele i predsednica Saveta NOVE Vesna Rakić Vodinelić i predsednica Foruma mladih Katarina Prelić.\nNova stranka, Nova stranka Knjaževac\nPrevPrethodnaRegionalno takmičenje u gimnastici\nSledećaDelimo planetu sa KinomNext\nOpštinski odbor Nove stranke Knjaževac osnovan je u subotu, 14. novembra 2015. godine. Za predsednika\nNova stranka formira odbor u Knjaževcu\nU Knjaževcu je za poverenika Nove stranke imenovan Slaviša Ranđelović. Sa simpatizerima i članovima Nove


Republikacija sadržaja K2.0 - Kosovo 2.0\nPiše Kosovo 2.0 - 08.02.2022\nŽelite da objavite sadržaj K2.0 na svojoj medijskoj platformi?\nK2.0 je spremno za saradnju sa drugim medijskim organizacijama kako bi šira publika imala pristup kvalitetnom novinarstvu. Ova saradnja može da se manifestuje u obliku jednokratnih dogovora za republikaciju samo jednog teksta ili dugoročnih uzajamnih aranžmana.\nAko želite da objavite sadržaj K2.0 (u šta spadaju članci/tekstovi, slike, video-snimci, dizajn ili bilo koji drugi sadržaj koji pripada Kosovu 2.0), morate unapred dobiti ekspresnu, pisanu dozvolu.\nAko se utvrdi da je neka medijska organizacija republikovala sadržaj K2.0 bez dozvole, K2.0 će preduzeti odgovarajuće mere, što može obuhvatiti i pravne radnje.\nUkoliko želite da zatražite dozvolu za objavljivanje našeg sadržaja ili da razgovarate s nama o saradnji, pišite nam na info@ktwopointzero.com. Ali, pre toga, pročitajte naše smernice za ponovno objavljivanje (republikaciju):\nDomaćim i regionalnim medijima se neće dozvoliti da objavljuju naš materijal sve dok ne prođe 48 sati od objavljivanja sadržaja na veb-sajtu K2.0.\nMediji van našeg regiona mogu u nekim slučajevima da republikuju naš sadržaj i ranije, a na osnovu diskrecionog prava K2.0.\nAutorska prava / navođenje izvora\nNapomena o sadržaju K2.0 mora se navesti na vrhu članka, i to na sledeći način:\nOvaj članak je prvobitno nastao za potrebe K2.0, koji ga je prvi objavio. Ovde je ponovo objavljen uz dozvolu.\nHiperlink koji vodi ka članku na veb-sajtu K2.0 mora se umetnuti u gorenapisani pasus o navođenju izvora (autorskim pravima).\nMora se jasno i nedvosmisleno navesti ko je autor članka.\nSve fotografije/slike uvek treba jasno i pojedinačno da sadrže sledeće elemente:\n[Ime, prezime fotografa] / K2.0.\nK2.0 ima tekuće, stalne dogovore sa nekoliko medijskih organizacija, koji im omogućavaju da republikuju naš sadržaj bez traženja pojedinačne dozvole. Stupite u kontakt s nama ako ste zainteresovani za sklapanje takvog dogovora sa našom publikacijom.\nSvi tekući, stalni sporazumi moraju biti uzajamni — to jest, K2.0 takođe treba da ima dozvolu da republikuje sadržaj medijske organizacije sa kojom sklapa dogovor.\nSvi partneri sa kojima se sklopi dogovor treba da budu upoznati sa smernicama K2.0 o republikaciji sadržaja i da ih poštuju u odnosu na stavke Pravovremenost i Autorska prava (navođenje izvora) (kao i sve druge uslove koje K2.0 propiše).\nK2.0 je otvoreno za potpisivanje jednokratnih sporazuma sa medijskim organizacijama radi republikacije određenih članaka.\nPartneri u saradnji treba da budu upoznati sa smernicama K2.0 o republikaciji sadržaja i da ih poštuju u odnosu na stavke Pravovremenost i Autorska prava (navođenje izvora) (kao i sve druge uslove koje K2.0 propiše).\nKršenje smernica za republikaciju sadržaja\nAko se ustanovi da je medijska organizacija republikovala sadržaj K2.0 bez dozvole, stupićemo u kontakt sa pomenutom organizacijom i obavestiti je da je prekršila autorska prava K2.0. Zatražićemo da se naš sadržaj istog trenutka ukloni sa njihove platforme.\nAko se sadržaj ukloni, i ako je u pitanju prvi prekršaj, K2.0 neće preduzeti dalje radnje.\nAko se sadržaj ne ukloni ili ako nije u pitanju prvi prekršaj, K2.0 će ovo pitanje pokrenuti na sledećem sastanku Saveta za štampu (kada su u pitanju članovi Saveta za štampu Kosova). Kada je reč o medijima koji nisu članovi Saveta za štampu Kosova, glavna i odgovorna urednica će kontaktirati sa glavnim i odgovornim urednikom druge publikacije.


Vuković pozvao strane investitore da ulažu u Podgoricu i najavio nove projekte\nsrijeda, 05 decembar 2018 16:00\nGradonačelnik Podgorice Ivan Vuković danas je tokom radnog doručka predstavnicima diplomatskog kora i stranim privrednicima u Crnoj Gori predstavio planirane kapitalne projekte i investicione potencijale Glavnog grada, pozivajući ih da u domenu svojih nadležnosti pomognu njihovoj realizaciji.\n"Tu smo da vam pružimo sve informacije kako biste skrenuli pažnju investitorima iz vaših zemalja i nadamo se, doveli neke od njih u Podgoricu", poručio je gradonačelnik.\nNa današnjoj prezentaciji je istaknuta ambicija da Glavni grad nastavi ubrzani razvoj koji je započet tokom mandata gradonačelnika dr Miomira Mugoše i nastavljen tokom mandata Slavoljuba Stijepovića. Od projekata čija realizacija predstoji, pored onog najvažnijeg – postrojenja za prečišćavanje otpadnih voda – gradonačelnik je istakao i planirano obezbjeđivanje bulevarskih prilaza gradu sa svih strana, projekat pretvaranje biogasa sa deponije u električnu energiju i izgradnju solarne elektrane. U oblasti sporta planira se izgradnja istočne tribine Gradskog stadiona, izgradnja teniske akademije, rekonstrukcija Stadiona malih sportova, kao i izgradnja nacionalnog fudbalskog stadiona.\n"Ovi projekti nisu važni samo za nas već imaju veliki značaj za cijelu državu", istakao je Vuković.\nNavodeći da je jedan od najvećih izazova u Podgorici rješavanje problema javnog prevoza, on je naveo da će se u tom dijelu ugledati na rješenja koja je već primijenio Beograd, pominjući mogućnost uvođenja električnih autobusa, dok će se kada je riječ o potrebi oživljavanja centra grada Podgorica koristiti primjerom Ljubljane koja je svoj centar otvorila za pješake i bicikliste.\nGradonačelnik je goste informisao i o mogućnostima izgradnje expo centra, šoping molova, akva parka, kao i više hotela u različitim djelovima grada. Pored toga, skrenuo im je pažnju i na zone u kojima su omogućene povoljnosti za ulagače – Industrijsku zonu A, Agro-industrijsku zona i Servisno-skladišnu zonu sa ranžirnom stanicom.\n"Pokušavamo da privučemo investitore kroz različite modele kao što su privatno-javno partnerstvo, strane direktne investicije, i kroz novi ESCO metod koji će biti veoma značajan od sledeće godine", istakao je Vuković.\nOn se posebno osvrnuo na stalnu borbu sa problemom nezaposlenosti, navodeći da projekti kao što su biznis inkubator, Centar za kompetencije i drugi – imaju za cilj da motivišu, prije svega mlade ljude, da pokreću svoj biznis umjesto da traže zaposlenje od države.\nGradonačelnik je poručio da očekuje podršku i za brojne društvene projekte koje Glavni grad inicira, posebno u obasti zaštite okoline, sporta i kulture.\n"Nije potrebno puno da se naprave promjene koje će biti vidljive većini", zaključio je on.\nPosljednji put izmijenjeno srijeda, 05 decembar 2018 16:07\nViše iz ove kategorije « Standard istražuje: Posao ima 194.555 građana, a pola Crne Gore radi u Podgorici Tehnopolis: Prezentacija novih tehnologija u službi ekološke tranzicije »


Čeka se odgovor ko je iz vlasti pomagao Belivuku, Stefanović najavljuje tužbe – DnevniZurnal\nby admin 01/08/2021, 23:31 1.6k Views\nTužilaštvo za organizovani kriminal u petak je podnelo optužnicu protiv kriminalnog klana Veljka Belivuka – sada se čeka da li će je sud potvrditi, nakon čega bi javnost mogla da sazna šta se u njoj nalazi. Ključno pitanje je, kako se čini, da li će proces dati odgovor na pitanje da li je i ko iz državnih struktura pomagao ovoj grupi. Predsednica vlade poručuje da funkcija ili članska karta neće nikoga zaštititi. Istovremeno bivši ministar unutrašnjih poslova, najavljuje novu tužbu protiv tabolida zbog povezivanja sa tim klanom.\nA da li to znači i političku odgovornost predsednik SNS-a Aleksandra Vučića. Direktor Newsmax Adria Slobodan Georgiev za N1 ističe da se sada svi prave ludi.


"Pokazali smo da možemo da dobijemo svakoga"\n"Bili smo zabrinuti poslije poraza od Švedske, ali smo još jednom pokazali da kad igramo na našem terenu možemo da pobijedimo svakoga", kazao desni bek Branko Vujović.\nBranko Vujović bio je odličan u posljednja tri meča kvalifikacija za plasman na Evropsko prvenstvo u Mađarskoj i Slovačkoj.\nBio je prvi izbor selektora Zorana Roganovića na poziciji desnog beka i to povjerenje opravdao je odličnim izdanjima kako u napadu, tako i u odbrani, čime je zaslužio epitet jednog od najzaslužnijih za izboreno učešće na smotri najboljih selekcija Evrope.\n„Lavovi” su u petak izgubili od Švedske (34:22), ali su se oporavili i u ključnom meču savladali Rumuniju 23:19.\n„Iako smo poslije utakmice sa Švedskom pričali kao da smo svi očekivali da ćemo sa Rumunijom igrati odlučujući meč, onaj poraz je svakog malo zastrašio. Bili smo zabrinuti, ali smo još jednom pokazali da kad igramo na našem terenu možemo da pobijedimo svakoga i odigrati jako dobro i hrabro”, rekao je Vujović.\nBek poljskog Kjelcea je poručio da bi svi prije kvalifikacija potpisali da se osvoji drugo mjesto u grupi.\n„Naravno da je bilo uspona i padova, situacija sa virusom je otežala nama, ali i drugim ekipama. Najbitnije je da smo se plasirali na EP. Mislim da je prava odluka selektora da cijelo vrijeme u ekipi bude spoj iskustva i mladosti, da mladi igrači mogu da uče od starijih šta znači šta znači reprezentacija, koliko je bitno i prestižno da se igra za nju. Takođe, potrebna nam je i svježa krv”, naglasio je Vujović.


Objavljeno: 12 Januar 2018\nOpćina Tešanj je odabrana u dva višegodišnja projekta koja finansira Vlada Švicarske - Unapređenje razvoja lokalne samouprave i Jačanje uloge mjesnih zajednica.\nNakon početnog istraživanja i procjena općinskih kapaciteta u okviru Projekta općinskog okolišnog i ekonomskog upravljanja (Projekat MEG) koji će u općini Tešanj trajati četiri godine, završena je oktobarska procjena stanja. Rezultate možete pogledati ovdje\nUnapređenje razvoja lokalne samouprave (MEG) odnosi se na zaštitu okoliša, unapređenje privrednih zona, sektora finansija, upravljanje vodama, te saradnju sa privatnim sektorom u svrhu podrške otvaranju novih radnih mjesta.\nDrugi projekat, Jačanje uloge mjesnih zajednica ima za cilj jačanje institucije MZ, ljudskih kapaciteta, unapređenje usluga na nivou mjesne zajednice, uključivanje socijalno isključenih kategorija, veće učešće javnosti u planiranju investicija i usaglašavanju prioriteta. Kroz ovaj projekat, već je kao vid poticaja lokalnom razvoju, dodijeljena IT oprema, asfaltirani putevi, izgrađene tribine na sportskim terenima.


Big Bend RTS na koncertu "Džez ambasadori" 12. februara u Domu omladine Beograda - NekiRok\nU sklopu manifestacije “African American History Month”, 12. februara od 20č u Velikoj sali Doma omladine Beograda, biće održan koncert Big Benda RTS pod nazivom “Džez Ambasadori”, posvećen dugogodišnjem istoimenom programu turneja i nastupa čuvenih američkih džez umetnika. Koncert organizuju Dom omladine Beograda, Muzička produkcija RTS i Ambasada SAD u Beogradu. Ulaznice su u pretprodaji preko Ticket Vision mreže, po ceni od 600 dinara.\nDavne, 1956. godine, vlada SAD, napravila je poseban program pod nazivom “Džez Ambasadori”, organizujući nastupe i turneje legendarnih zvezda džez muzike, Luisa Armstronga, Benija Gudmena, Dizija Gilespija, Djuka Elingtona, a kasnije i Dejva Brubeka. Oni su putujući svetom i nastupajući kao džez ambasadori SAD, širili jednu novu umetnost dvadesetog veka, džez muziku. Od tada, Biro (Ministarstvo) za obrazovanje i kulturu SAD, u saradnji sa „Džon F. Kenedi“ Centrom za izvođačke umetnosti, organizuje nastupe širom sveta sa svojim umetnicima, koji pored nastupa drže radionice i stručna usavršavanja sa lokalnim muzičarima i studentima. Kao i uvek, umetnost je daleko nadmašila početna očekivanja i motive organizatora, a mnoge zemlje i gradovi su se uživo susretali sa velikanima džeza. Može se slobodno reći da je ova inicijativa veoma doprinela popularizaciji džez muzike van zemlje u kojoj je nastala.


U borskom Domu zdravlja otvorena kancelarija Regionalne lekarske komore - Radio televizija Bor\nU borskom Domu zdravlja otvorena kancelarija Regionalne lekarske komore\n23. dec, 2016.\nBOR - U borskom Domu zdravlja otvorena je kancelarija Regionalne lekarske komore za jugoistočnu Srbiju. Ova lekarska komora ima statutom Lekarske komore Srbije zagarantovano pravo i obavezu da na svojoj teritoriji organizuje područne kancelarije.\n"Od devet Upravnih okruga na kojima se prostire Regionalna lekarska komora za Jugoistočnu Srbiju, od Požarevca do Preševa, do sada je organizovano pet kancelarija. S obzirom na to da na teritoriji Borskog i Zaječarskog Upravnog okruga radi više od 1000 lekara, što je oko šestina ukupnog broja lekara sa teritorije koju obuhvata Regionalna lekarska komora, otvaranjem kancelarije u borskom Domu zdravlja ostvaren je cilj - da se lekarska komora približi lekarima", rekao je Aleksandar Radosavljević, predsednik Regionalne lekarske komore za jugoistočnu Srbiju.\nBorski Dom zdravlja ubuduće će moći da izađe u susret lekarima koji su ranije bili prinuđeni da putuju u Niš, kako bi završili obaveze koje su pod nadležnošću Lekarske komore.\n"Dom zdravlja u Boru određen je za predstavništvo, odnosno podružnicu, što je veoma značajno za lekare i građane Bora, a osim borskih i za lekare koji pripadaju ostalim opštinama jugoistočne Srbije", kaže doktor Vesna Radosavljević, direktor borskog Doma zdravlja.\nViše iz ove kategorije Laparoskopske ginekološke operacije i u Opštoj bolnici u Boru »


Od 1. oktobra povećanje poreza i akciza | SerbianForum\nOd 1. oktobra povećanje poreza i akciza\nIzvor: Beta 07. 08. 2012 18:40\nMilica Bisić (Foto: B92)\nBeograd – U Srbiji će od 1. oktobra biti povećane akcize i porezi na dodatu vrednost (PDV), na dobit i na dohodak građana, najavila je savetnica za poreski sistem u srpskom ministarstvu finansija Milica Bisić.\nU intervjuu za najmoviji broj NIN-a, koji izlazi u četvrtak, ona je rekla da je podizanje tih poreza neophodno da bi se smanjio ogroman budžetski deficit, ali je istakla da će se gledati da to povećanje bude što manje.\nPrema rečima Bisićeve, PDV će verovatno biti povećan sa 18 na 20 odsto, s tim što bi niža stopa ostala osam odsto.\nPorez na dobit će biti povećan sa 10 na 15 odsto, rekla je ona, dodajući da će biti povećane i akcize i izmenjen porez na dohodak građana, tako da daje više prihoda, ali o detaljima ovih povećanja nije mogla da govori, jer se, kako je istakla, još rade kalkulacije.\nKao razlog za podizanje poreza Bisićeva je navela nasleđenu ispražnjenu kasu toliko da će deficit na kraju godine biti za 50 do 100 milijardi veći planiranog.\n„Verujem da su projekcije Fiskalnog saveta o tome da će deficit na kraju godine biti umesto 152 oko 207 milijardi dinara bliske realnom stanju“, rekla je ona, napominjući da su neke stavke budžeta potpuno potrošene u prvoj polovini godine, poput ostalih rashoda u visini od desetak milijardi dinara, a da se ne zna tačno na šta“.\nPrema rečima Bisićeve, rebalans budžeta za ovu godinu se priprema tokom avgusta da bi bio usvojen u Skupštini u septembru, a Misija međunarodnog fonda (MMF) je već pozvana da dođe u Srbiju krajem meseca.\nOna je rekla da nije realno očekivati da se nastavi aranžman koji je prekinut u februaru, kao ni da rebalans budžeta za ovu godinu bude usvojen uz aranžman sa MMF-om.\n„Ovoliki nasleđeni deficit se ne može dovesti za tri meseca u red niti može da se vrati u ranije dogovarani okvir od 4,25 odsto BDP-a“, istakla je savetnica za poreski sistem u Ministarstvu finansija Srbije.\nDodala je da Srbiji treba potpuno nov aranžman sa tom međunarodnom institucijom, koji će biti moguć tek sa novim budžetom za 2013, dakle krajem godine.\nKao mere fiskalne konsolidacije, uz povećanje poreza, Bisićeva je navela i uvođenje u budžet prihoda agencija i fondova, tako da oni ubuduće budu evidentirani, a njihova potrošnja proverljiva.\n„Trenutno je situacija takva da je u prvih šest meseci potrošeno i dvadesetak milijardi sopstvenih prihoda agencija, fondova i državnih organa, pretpostavljam na njihove plate i aktivnosti, jer te stavke ne idu kroz budžet“, istakla je savetnica u Ministarstvu finansija.\nBisićeva je najavila i uvođenje platnih razreda za sve državne službenike, uključujući i zaposlene u agencijama i fondovima, koji sada imaju 20 do 30 odsto veće plate od ostalih, čime će se postići ujednačavanje zarada, ali i uštede.\n„I naravno, potrebno je na neki način ograničiti rast plata i penzija, za šta je potreban socijalni dogovor sa sindikatima kako bi te mere bile sprovodive. Bez ograničavanja ili zaustavljanja rasta zarada nema fiskalne ravnoteže“, rekla je ona.\nBisićeva je rekla da se nada da će sve zainteresovane strane shvatiti težinu situacije, što bi omogućilo da se već u septembru promene odredbe Zakona o budžetskom sistemu tako da se ograniči rast zarada.


Politika - datum: 2019-12-03 AMBASADA RUMUNIJE ORGANIZOVALA PRIJEM POVODOM PROSLAVE NACIONALNOG PRAZNIKA Jačati saradnju i veze\nPovodom nacionalnog praznika, Dana rumunskog ujedinjenja, ambasade ove zemlje u Crnoj Gori organizovala je svečani prijem. Zvanice je u hotelu „Podgorica“ dočekao ambasador Rumunije Ferdinad Nađi. Iz ambasade su ukazali na veoma dobre odnose Rumunije i Crne Gore, te na tradicionalno prijateljstvo i bliskost dva naroda.\nPrijemu su prisustvovali članovi Vlade, predstavnici javnog i kulturnog života, diplomatskog kora, crkveni velikodostojnici i drugi.\nRumunija svoj nacionalni praznik, Dan rumunskog ujedinjenja, slavi u znak sjećanja na 1. decembar 1918. godine kada se Transilvanija ujedinila sa Kraljevinom Rumunijom, a Besarabija i Bukovina vraćene u njene granice.


Đurić: Ne postoji volja da se formira Specijalni sud - 27.06.2015, Sputnik Srbija\nNeusvajanjem ustavnih amandmana koji bi omogućili formiranje Specijalnog suda za zločine OVK, poslata je poruka da ne postoji volja da se odgovorni za... 27.06.2015, Sputnik Srbija\n22:46 27.06.2015 (Osveženo: 16:19 05.10.2015)\nNeusvajanjem ustavnih amandmana koji bi omogućili formiranje Specijalnog suda za zločine OVK, poslata je poruka da ne postoji volja da se odgovorni za najmonstruoznije zločine kazne, rekao je direktor Kancelarije za Kosovo i Metohiju Marko Đurić.\nĐurić je za RTS dodao i da je Hašim Tači pogazio reč datu u Briselu da pre konačnog dogovora neće pričati o formiranju ZSO.\nOn je rekao i da Srbija poziva Ujedinjene nacije da pravdu uzmu u svoje ruke.\n„Pozivamo Ujedinjene nacije da pravdu uzmu u svoje ruke, jer albanski političari u Prištini nemaju snage da procesuiraju odgovorne za ratne zločine, koji ne smeju da ostanu nekažnjeni“, istakao je Đurić.\nOn je dodao da je juče, neusvajanjem ustavnih amandmana koji bi omogućili formiranje Specijalnog suda za zločine OVK, poslata poruka da ne postoji volja da se odgovorni za najmonstruoznije zločine kazne.\n„Čuli smo predstavnike najvećih sila SAD-a i Rusije da su spremni da podrže osnivanje jednog ovakvog suda“, kazao je Đurić, ističući da sumnja u dobre namere da se taj sud formira.\n„Sumnjam da zaista to žele, a zapravo rade iza kulisa nešto drugačije. Najveće sile znaju da neki političari u Prištini pokušavaju da se igraju s njima, da ih prevare i to je loše za kosovske institucije“, objasnio je Đurić.\nĐurić je naglasio i da je Hašim Tači pogazio reč datu u Briselu.\n„On je dao reč da dok se ne dogovirimo oko formiranja ZSO neće izlaziti u javnost i davati izjave. Tači je o tome govorio u medijima i jedva čekam ponedeljak da čujem reakcije evropskih zvaničnika“, naglasio je Đurić.\nOn je rekao i da će ZSO, kakva god da bude, doneti Srbima više od onoga što danas imaju na Kosovu i Metohiji.\nĐurić je ovom prilikom svim Srbima i Srpkinjama čestitao Vidovdan.\n„Vidovdan je jedan od najsvetijih srpskih praznika, kada se podsećamo naših junaka i vitezova. Mislim da je dobar trenutak da se prisetimo činjenice da je Kosovo kroz vekove naš svetionik“, zaključio je Đurić.


Zbog posla između "Voda Srpske" i "Instituta za vode" tužba protiv Kancelarije za razmatranje žalbi\nZbog posla između “Voda Srpske” i “Instituta za vode” tužba protiv Kancelarije za razmatranje žalbi\nInstitut za vode je za najboljeg ponuđača proglašen 11. novembra prošle godine. U istoj odluci gdje je ta firma proglašena za najboljeg ponuđača navodi se i da je njihova ponuda jedina dospjela ponuda\nVode Srpske tvrde, u odgovoru za Gerila info, da su upoznati sa činjenicom da su se dvije firme žalile na njihovu odluku da direktnim sporazumom bez objave obavještenja dodijele posao hemijskog ispitivanja vodotoka voda Srpske u 2021. godini firmi “Institut za vode” iz Bijeljine, piše GERILA info.\nJavna ustanova Vode Srpske 21. novembra prošle godine donijela je odluku kojom je „Institut za vode“ iz Bijeljine proglašen za najpovoljnijeg ponuđača u postupku javne nabavke za pružanje usluga ispitivanja kvaliteta voda vodotoka Republike Srpske za 2021. godinu- ocjena hemijskog statusa.\n“Obje žalbe su odbijene a u obrazloženju Kancelarije za razmatranje žalbi je, između ostalog, navedeno da je ugovorni organ pravilno primjenio zakonsku mogućnost provođenja pregovaračkog postupka bez objave obavještenja”, piše u odgovoru javnog preduzeća Vode Srpske.\nIz ove ustanove, međutim, nisu odgovorili na pitanja zašto nisu konsultovane i druge firme koje se bave ispitivanjem kvaliteta voda zbog eventualnog umanjenja cijene posla kao ni koliko je “Institut za vode” do sada i u kojoj vrijednosti dobio psolova od Voda Srpske.\nPosao ispitivanja kvaliteta voda vodotoka u Republici Srpskoj u 2021. godini, koji je na kraju nakon odbijanja žalbe, dodijeljen firmi „Institut za vode“ koštao je “Vode Srpske” gotovo 300 000 maraka, tačnije 249.453 KM.\nInstitut za vode je za najboljeg ponuđača proglašen 11. novembra prošle godine. U istoj odluci gdje je ta firma proglašena za najboljeg ponuđača navodi se i da je njihova ponuda jedina dospjela ponuda.\nIz “Instituta za vode” iz Bijeljine nisu odgovorili na naša pitanja o tome koliko imaju stalno zaposlenih stručnih radnika koji rade na realizaciji poslova ispitivanja kvaliteta vode a koji im je dodijeljen ugovorom sa Vodama Srpske. Nisu nam odgovorili ni da li je tačno da je direktor i vlasnik Instituta za vode, kako tvrde naši izvori, jedan stan prepisao na direktora Voda Srpske.\nGerila info je 1. februara u tekstu “Prijateljsko pogodovanje pri odabiru ponuđača direktnim sporazumom u Vodama Srpske” objavila da se firma “Institut za vode” nalazi na istoj adresi u Bijeljini kao i javna ustanova Vode Srpske. Na spratu između dve firme nalazi se stan direktora Instituta za vode.\n„Institut za vode“, inače je u posljednjih pet godina od „Voda Srpske“ dobio ugovore o poslovima ukupne vrijednosti većoj od dva miliona maraka. Ključno je prijateljstvo vlasnika „Instituta za vode“ i direktora Voda Srpske, Miroslava Milovanovića, inače funkcionera SNSD-a.\nNaši izvori iz „Voda Srpske“ navode da je dosta upitno i to na koji način „Institut za vode“ izvršava posove ispitivanja kvaliteta voda vodotoka u RS jer nema dovoljno stalno zaposlenih stručnih kadrova. Odobrenje za rad „Institutu“ daje komisija koja daje odobrenje za rad laboratorija za analizu vode. Tu komisiju, inače, formira javna ustanova „Vode Srpske“.\nU međuvremenu Tehničko razvojni centar Protehnik iz istočnog Sarajeva podnio je tužbu protiv kancelarije za razmatranje žalbi BiH zbog, kako se navodi u tužbi, neosnovanog odbacivanja žalbe na odluku o dodjeli posla “Institutu za vode”. U tužbi, u ovoj firmi navode, da su “žalbom detaljno ukazali na nezakonitosti u sprovođenju pregovaračkog postupka bez objave obavještenja o nabavci što je jednostavno i lako utvrdivo s obzirom da nije postojao ni jedan zakonom propisan razlog da bi se usluge koje su predmet ove nabavke mogle sprovesti putem pregovaračkog postupka bez objave obavještenja o nabavci”.\nKancelarija za razmatranje žalbi BiH, filijala Banjaluka je žalbu ove firme odbacila, između ostalog, zbog nepostojanja “aktivne legitimacije”.\nZakonom o javnim nabavkama BiH, inače, predviđeno je da se licence i ovlaštenja mogu tražiti tek prilikom potpisivanja ugovora a ne prilikom dostavljanja tenderske dokumentacije.\nFirma „Institut za vode“ iz Bijeljine javnosti je postala poznata nakon što je Kancelarija za razmatranje žalbi BiH, 2015. godine, prihvatila njihovu žalbu na postupak nakon kojeg je Institut za javno zdravstvo Republike Srpske kontrolu vode za javnu upotrebu dodijelio banjalučkom Vodovodu. U Institutu za javno zdravstvo tada su rekli da će BiH postati prva zemlja u regionu koja će da dozvoli privatnim laboratorijama kontrolu vode za javnu upotrebu.\n„Institutu za vode“ je dozvoljena kontrola kvaliteta vode za piće Riješenjem Ministarstva poljoprivrede vodopivrede i šumarstva Republike Srpske za vrijeme mandata ministra Radivoja Bratića. To riješenje je u suprotnosti sa Pravilnikom Ministarstva zdravlja RS na šta su, prije sedam godina, pažnju skrenuli i iz ovog ministarstva.\nSadašnji direktor „Voda Srpske“ Miroslav Milovanović, takođe, bio je ministar poljoprivrede, vodoprivrede i šumarstva Republike Srpske. On je tu funkciju obavljao od decembra 2010. do februara 2013. godine.\nMilenko Savić, direktor i vlasnik „Instituta za vode“ iz Bijeljine, takođe, je od 1998. do 2001. godine bio ministar poljoprivrede, vodoprivrede i šumarstva Republike Srpske.\nInstitut za vode d.o.o Bijeljina, inače je nastao od donacije opreme za ispitivanje kvaliteta vode koju je dobila Republika Srpska a preko tadašnje Agencije za vode (sada Vode Srpske) oprema je prebačena „Institutu za vode“. Tu opremu ta privatna firma sada koristi za realizaciju ugovora upravo sa Vodama Srpske, objašnjavaju naši izvori.\nHow MPs swindled the country by reporting bogus work in Sarajevo


Dugogodišnji predsjednik Lukašenko pobjednik izbora u Bjelorusiji :: Semberija INFO ::\nDrugo mjesto je osvojila Svetlana Tihanovska za koju je glasalo osam odsto birača, dok je četiri odsto dobio kandidat "protiv svih". Izlazne ankete, kako piše Sputnjik, takođe su pokazivale da će Lukašenko ubjedljivo da pobijedi - 79,7 odsto glasova.\nPrema rezultatima koje je na sajtu objavila bjeloruska Centralna izborna komisija, na predsjedničkim izborima glasalo je 84 odsto građana Bjelorusije sa biračkim pravom. Agencija TASS podsjeća da je na izborima održanim 2015. godine, odziv glasača bio malo veći- 87,22 odsto, prenio je Tanjug.\nCIK je pozvao kandidate koji su izgubili na izborima da priznaju poraz. Međutim, saradnici Tihanovske tvrde da je prema rezultatima alternativnog brojanja glasova ona dobila više od 80 odsto.\nGrupa od oko 300 demonstranata u centru Minska bacali su baklje i kamenice na policiju, a policija je protiv njih upotrebila suzavac. Sa policijom su se sukobili protestujući zbog pobjede Lukašenka.\nTASS je javio da je policija pokušavala da otjera demonstrante sa spomenika pobjede u centru Minska bez upotrebe sile. Demonstranti su skandirali "Sramota!", a grupa od 40-50 mladih pokušala je da uđe u ograđeni prostor. Neki su pritvoreni, a policija je zaustavila saobraćaj duž centralne avenije i susjednih ulica.\nLukašenko je poslije glasanja demantovao primjenu represivnih mjera "kao lažne vijesti" i istakao da Tihanuskaju nije doživljavao kao prijetnju.


25. mart 2021. Narodni poslanici Bojan Torbica, Ana Karadžić i Tijana Davidovac na virtuelnom sastanku sa predsednicom Grupe prijateljstva sa Srbijom u Kongresu Meksika Mirtom Viljavaso\nAna Karadžić je istakla da Srbija i Meksiko imaju prijateljske odnose, bez otvorenih pitanja. Zahvalila se Meksiku na principijelnom stavu i nepriznavanju nezavisnosti tzv. države Kosovo, čime pokazuje poštovanje međunarodnog prava i teritorijalnog integriteta Srbije.\nKaradžić je navela značaj parlamentarne diplomatije i ukazala na dobru saradnju srpskih i meksičkih parlamentaraca u međunarodnim parlamentarnim organizacijama i forumima, posebno ističući uzajamnu podršku i dobru saradnju u Interparlamentarnoj uniji.\nPostoji prostor da se intenziviraju bilateralni odnosi parlamentaraca, navela je ona, kroz intenzivniju saradnju i razmenu poseta delegacija poslaničkih grupa prijateljstava. Narodna skupština je prihvatila i inicijativu meksičkog Parlamenta za potpisivanje sporazuma o saradnji dva parlamenta, čime bi se dodatno konkretizovala naša međuparlamentarna saradnja, ocenila je predsednica PGP.\nAna Karadžić je navela i da postoji interes za unapređenje privrednih odnosa i trgovinske razmene naše dve zemlje, kao i za unapređenje kulturne, prosvetne, obrazovne, vojno-tehničke i policijske saradnje. Pozdravila je meksičku investiciju u Srbiji u oblasti telekomunikacija, imajući u vidu da je kompanija VIP investicija meksičke telekomunikacione kompanije „America Movil“.\nMirta Viljavaso je istakla da Meksiko pridaje važnost saradnji sa Srbijom i kreiranju čvrstih veza prijateljstva. Razmena parlamentarnih poseta svakako će doprineti produbljivanju prijateljstva, složila se sa sagovornicima, izražavajući očekivanje da će epidemiološka situacija dopustiti da do toga dođe u skorijem periodu. Izrazila je spremnost za saradnju meksičkih parlamentaraca na unapređenju kulturne i ekonomske saradnje, za dobrobit građana Srbije i Meksika.\nVirtuelnom sastanku su prisustvovali i ambasadorka Srbije u Meksiku Tatjana Conić i ambasador Meksika u Srbiji Karlos Feliks.